Pajenn:Instructioneu santel ar er gurionnéeu principal ag er religion, 1790.djvu/372 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/372\né ma assès hum examinein ar er péhedeu a action ; de larèt-è, ar er péh e hoès groeit hemb quin : réd-è hoah hum examinein ar er chongeu a speret ha dezirieu a galon ; rac quênt pé goudé ma hoès groeit ur péhet a action, hui e hoès marcè commettét mui eit cant-péhet a chonge hac a zezir. Liessoh e péhèr dré chonge, ha guhavè dré zezir, eit ne rér dré action. Er chonge hemb action e eèll bout péhet, èl m’hun nès remerquét en Articl ag er Baillardiah. Èl-ce er-ré ne brezant quet hum examinein ar ou chongeu ha dezirieu, forh liès ne govessant quet en derderan ag ou féhedeu.\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/372&oldid=128929 »


Pajenn:Riou - Troiou-kamm Alanig al louarn I.djvu/55 - Wikimammenn\nPajenn:Riou - Troiou-kamm Alanig al louarn I.djvu/55\nPa voe klevet e oa degouezet Alanig e palez ar roue, an holl, bras ha bihan, a zeredas da welout ar gwall loen brudet. Laouen-bras edont holl.\n« A I » emezo, « en taol-mañ eo graet gantañ, hag e wreg a hirvoudo e-pad hir amzer e Kastell-al-Laer, ma chom da c’hortoz anezañ ».\nKredit ac’hanoun, e-touez an aotrounez-se, mignoned Alanig a oa rouez-meurbet, rak kement loen en doa bet abeg da gaout droug outañ.\nAlanig a zeuas dirak ar roue, sounn e benn, eur mousc’hoarz war e vuzellou. Klaoustre e oa eur mousc’hoarz glas, rak gwall nec’het en em gave. Met eul louarn a oar liva gevier gwelloc’h eget pep loen, ha rei da gredi d’an holl eo trist pa vez laouen, pe seder pa vez gwall c’hlac’haret, evit dont a-benn eus e jeu.\nLavarout a reas da Nobl :\n« Roue galloudek, c’houi a zo mestr warnoun, c’houi a vezo va barner bremaik ; met eur barner just oc’h, ha biskoaz n’hoc’h eus douget eur varnedigez faos. Ar Justis, al Lealded hag an holl Vertuziou a zo oc’h ober o demeurañs en ho kalon. Selaouit ac’hanoun, roue meur. Biskoaz en ho rouantelez n’hoc’h eus kavet eur servijer ken sentus hag Alanig al Louarn. N’em eus ket aon da veza dislavaret. Gouzout a ran ez eus en ho palez aotrounez hag a zo enebourien d’in. Livet o deus gevier diwar va fenn, ha marteze eo degouezet d’eoc’h eur wech bennak, roue madelezus, selaou ha kredi anezo. Diaes e oa d’e,oc’h disranna ar wirionez diouz ar gaou, ha soñjal oa gwenn va c’houstiañs pa o deus lavaret hag embannet e kement korn e oa du evel ar pec’hed ha leun a fal-\nAdtapet diwar « https://br.wikisource.org/w/index.php?title=Pajenn:Riou_-_Troiou-kamm_Alanig_al_louarn_I.djvu/55&oldid=143426 »


Kastell Osaka hag Umeda Sky Building | E skeud ar bleuñv kerez\nKastell Osaka hag Umeda Sky Building\n10 Gwe 2014 Ober un evezhiadenn\nby dervnewg in Karned beaj Tikedennoù:boued, Honshū, Kansai, kastell, Osaka, prefeti Osaka, tisavouriezh\nAn hini ziwezhañ ‘oan o sevel ar beure-mañ tro 10 eur 15. Adkavet ‘m eus E&S a oa oc’h evañ ur banne kafe hag o sellet skeudennoù o eured.\nEn ur dapout ma banne ‘m eus kinniget un doare programm dezho. Da 11eur30 omp aet kuit en ur gregiñ gant pred merenn e Yoshinoya ar fast-food a blije deomp kement warlene. Da c’houde omp bet betek park kastell Osaka da bourmen sioul. Bet omp ivez er c’hastell a zo brav-tre da welet eus an diavaez hag ur sell plijus a zo eus an uhel. Un doare mirdi eo e-barzh, n’eo ket bet miret e-giz ma oa. Tapet ‘m eus un dibenn-pred hag un evaj goude.\nKollet-mik e oamp goude, fellout a rae din mont da welet savadur Mirdi Broadel Arzoù Osaka met ne kavemp tu ebet da gavout ur metro pe un tren! Erruet omp e-kichen ul linenn d’ur mare bennak (Tenmabachi) ha chomet da straniñ er pezh kreizenn kenwerzh a oa aze : Keihan City Mall. C’hoarzhet hon eus forzh pegement gant an traoù e galleg droch.\n“Fleurs pectorales” hiñ hiñ…\nDeuet omp a-benn da welet ar mirdi, laouen e oan. Met un tamm diwezhat e oa evit mont er santual a felle din gwelet er fin. Gwelet hon eus unan all o tont maez eus an tren met pell e seblante bezañ neuze n’omp ket bet. Tizhet hon eus Shin-Umeda gant ar metro hag aet war-droad betek an Umeda Sky Building da bignat krec’h da sellet ouzh ar gweledva.\nUr bam eo! Posupl eo pignat war an doenn zoken!\nBrav eston e oa gwelet ar gêr diouzh noz evel-se. Debret hon eus e traoñ ar savadur a-raok distreiñ war droad d’ar gêr. Tomm-tre eo bet an amzer (tro 30 derez) met ne oa ket re c’hleb ha kentoc’h gouzañvus.\nUr wech prenet madigoù omp distroet da gannañ dilhad. Ur paotr eus ma c’hambr a zo erruet e-kreiz hor c’hannadenn da lakaat e dilhad er sec’herez gant poultr… N’hon eus ket kredet implijout ar sec’herez da c’houde neuze emañ hon dilhad o sec’hañ er-maez hag un arnev oa bremaik… Spi ‘m eus e tremeno mat pep tra!\nUr sapre devezh skuizhus eo bet ha moarvat ‘vo heñvel warc’hoazh!\n(18 777 paz)\nPrevious Nozvezh takoyaki en Osaka Next Kollet en Osaka\n« Eos Her »


65 053 fennad emeur o sevel bremañ e rann vrezhonek an holloueziadur.\nCarl von Linné, pe Carl Linnaeus, a oa mezeg, louzawour ha kelenner e Skol-veur Uppsala e Sveden en XVIIIvet kantved. Gantañ e voe klasket rummata holl voudoù bev an Douar, en ul levr anvet Systema naturae, embannet e 1735. Diwar e labour e teu rummatadur reizhiadek ar bevien a zo en implij bremañ.\nGant Linné e voe roet da bep spesad un anv resis e latin, savet diwar daou c’her. Da skouer, Homo sapiens ("den a oar") evit an den. A-raok Linné e veze roet anvioù hir d’ar spesadoù, evit o diskrivañ. Gant skiantourien a veve er XVIvet kantved, an daou vreur Bauhin, e oa bet savet ar reizhiad anvadurioù daouel a zo implijet hiziv, met gant Linné an hini e voe lakaet an diazezoù-se da dalvezout a-vras.\nUr Protestant deol e oa Linné, ul Lutherad, hag evitañ e oa ar vevoniezh ur studi eus ar bed urzhiet gant Doue. Krediñ a rae e oa bet krouet al loened hag ar plant gant Doue ha ne oant ket cheñchet abaoe krouidigezh ar bed. Ar spesadoù, evitañ, ne gemment ket, er c’hontrol diouzh ar pezh a voe displeget diwezhatoc’h gant Charles Darwin. Daoust da se e oa krog da gas ar skiant war un hent a bellae diouzh kelenn ar relijion. Un arc’heskob lutherat a damallas dezhañ bezañ dizoue.\nBez e voe Linné unan eus diazezourien Akademiezh ar Skiantoù e Sveden. Gantañ ivez e voe savet Liorzh Louzawouriezh Uppsala.\nDoare ar 15 a viz Gouere 2018 ha Keleier ar vro.\n14 a viz Mezheven : deroù Kib vell-droad ar bed e Rusia.\n12 a viz Mezheven : un emglev zo bet kavet etre gouarnamantoù Gres ha Makedonia war an anv da reiñ d'ar vro-se.\n12 a viz Mezheven : emgav etre prezidant ar Stadoù Unanet, Donald Trump, ha penn Norzhkorea, Kim Jong-un, e Singapour.\n3 a viz Mezheven : ouzhpenn 70 den zo lazhet ha kantadoù zo gloazet, e Guatemala, gant dislonkadenn Volcán de Fuego.\n1añ a viz Mezheven : dont a ra Giuseppe Conte (skeudenn) da vezañ Kentañ Ministr Italia, e penn un emglev etre ar Movimento 5 Stelle hag al Lega Nord.\n1añ a viz Even : diskaret eo gouarnamant Mariano Rajoy gant ur votadeg disfiziañs. Pedro Sánchez, eus Strollad ar Sokialourien, a gemer e blas.\n25 a viz Mae : en ur referendom en Iwerzhon eo trec'h ar c'hinnig da aotren an diforc'hidigezh.\n20 a viz Mae : addilennet eo Nicolás Maduro da brezidant Venezuela, hep nemeur a dud o votiñ.\nAdtapet diwar « https://br.bywiki.com/w/index.php?title=Degemer&oldid=1770769 »


viruz - Wikeriadur\nMeneget e Geriadur brezhoneg-galleg Roparz Hemon, 6vet embannadur (adwelet ha kresket), 1978, pajenn 831a.\nViruz, viruzoù, e w:Geriadur Al Liamm, 2014, pajenn 838.\nviruz /ˈviː.rys/ strollder (unanderenn : viruzenn, liester : viruzennoù)\nNe vern penaos e c'hoarvezas, viruz ar sivilizasion vodern a yeas tre e-barzh ar yezh hag an holl zoareoù gall, oc'h ober anezho ar re wellañ da virviken ! — (Neven Henaff, Sevenadur Atlantegat, Al Liamm niv. 102, Genver - C'hwevrer 1964, p. 39.)\nHep viruz, dilamm ebet... — (Myrddhin, Killarne 76, Al Liamm niv. 177, 1976, p. 292.)\nEus pelec’h e teu ? Peseurt pouez o deus kemeret ar mediaoù er sikour bet roet d’ar broioù tizhet gant ar viruz ? — (Jerom Olivry, Bremañ (399), Heklev sevenadurel, Al Liamm niv. 408, 2015, p. 22.)\nRoet em eus dit c'hoant d'en em vrudañ, neketa ? eme Lockhart. Ar viruz ac'h eus tapet diganin. — (J. K. Rowling, Harry Potter ha kambr ar sekredoù, troet gant Mark Kerrain, An Amzer, 2017, p. 100.)\n[...] abalamour d’ar c’hovid 19, ar viruz daonet-se, n’eus ket a festoù-noz ken ha dister an darempredoù etre an dud, [...] — (Tudual Huon, Al Lanv (153), Heklev sevenadurel, Al Liamm niv. 442, 2020, p. 29.)\ngalleg : virus (fr) liester\n : Dictionnaire français-breton (Martial Ménard), Palantines, Quimper, 2012, pajenn 1398b. Mat da c'houzout : ur ger gourel unan eo viruz er geriadur-mañ, viruzoù al liester anezhañ.\nAdtapet diwar « https://br.wiktionary.org/w/index.php?title=viruz&oldid=306571 »\nKemmoù diwezhañ degaset d'ar bajenn-mañ d'an 18 Du 2020, da 11:33.


Gunilla Bielke, pe Gunilla Johansdotter Bielke (25 a viz Mezheven 1568–1597), a oa rouanez Sveden hag eil pried ar roue Yann III Sveden (1537-1592). Kaer-eston e oa ha levezon bras he doe war he fried kozh, 31 bloaz koshoc'h eviti.\nGunilla Bielke (1568–1597), rouanez Sveden, eil pried ar roue Yann III Sveden.\nAnna Finland (1568-1625), merc'h d'ar roue Yann III.\nJohan, Dug Ostrogothia\n(1589 – 1618). Mab ar Roue Yann III ha Gunilla Bielke\n3 Rouanez Trederannerez\nMerc'h e oa da Johan Axelsson Bielke, kenderv d'ar roue, bet gouarnour Östergötland, ha da Margareta Posse. D'he 10 vloaz e oa bet kaset d'al lez da vezañ kamaradez-c'hoari gant merc'h ar roue, ar briñsez Anna Finland (1568-1625), a oa er memes oadoù evelti. En 1582 e voe anvet da zimezell a enor gant ar rouanez. E 1583 e varvas ar rouanez.\nEvel div rouanez all a-raok dezhi, Margareta Leijonhufvud (mamm ar roue, 1516-1551) ha Katarina Stenbock (1535-1621), e oa bet prometet he dorn d'un denjentil yaouank pa fellas d'ar roue dimeziñ dezhi. Nac'h a reas Gunilla dimeziñ d'ar roue, ken feuket e voe Yann III ma roas ur skouarnad dezhi gant e vanegoù. Destrizhet e voe gant he zud, ha torret ar bromesa gant ar paotr yaouank, Per Jonsson.\nDimeziñ a reas e 1585, ha droug bras a oa e c'hoarezed ar roue, a gave dezho e oa un dimeziñ dindan renk. Ne zeuas ket breudeur ha c'hoarezed ar roue d'an eured.\nUr gaer a veleganez e oa evit-doare, pa zimezas. Poltred ebet ne roe enor a-walc'h dezhi, a lavared. Hañvalout a ra ar roue bezañ bet sachet daveti gant hoal he yaouankiz hag he c'hened, e-kreiz melkoni e gozhni deuet goude marv e bried kentañ, Katarina Jagellonica. Setu bepred an abeg a roas ar roue d'e c'houarnamant. Ha pa oa bet goulennet outañ perak ne zimeze ket d'ur briñsez roueel e lavaras e c'hoantae ur wreg kaer ha ne c'halle ket kaout fiziañs er poltredoù.\nUr bern arc'hant a voe roet dezhi, hag unan eus pinvidikañ rouanezed Sveden eo bet. Bras e oa he levezon war ar roue kozh. Treiñ a reas ar roue war-du ar Brotestantiezh, evel ma oa bet troet war-du ar gatoligiezh gant e wreg kentañ. Meur a wech ec'h anzavas ar roue bezañ kemmet e soñj hag e zisentez "abalamour da c'hoant hon mestrez ar Rouanez".\nE 1590 e reas d'he fried dieubiñ prizonidi bolitikel, kannaded er Parlamant.\nPa varvas ar roue e 1592 e chomas e Kastell Stockholm, prest da stourm da gaout madoù diwar hêrezh, eviti hag he mab. He breur-kaer, a vo Karl IX , a damallas dezhi chom eno da laerezh madoù diwar-goust ar roue nevez, Sigismund III Vasa. Ha gant gwreg ar roue, Anna Aostria, e voe tamallet dezhi bezañ skarzhet ar c'hastell a-benn ma oa erruet gant he fried eus Pologn e 1593. Kasoni a vage an div rouanez an eil ouzh eben, abalamour d'ar relijion. Gunilla a nac'has kuitaat Stockholm a-raok kaout hec'h hêrezh. Tapout a reas kaout un tamm eus pezh a felle dezhi, hag en em dennañ a reas da Gastell Bråborg, ma tremenas pevar bloavezh diwezhañ he buhez. Beziet eo en iliz-veur Uppsala.\nUr mab he doe:\nJohan, Dug Östergötland.\nHerman Lindqvist (2006). Historien om alla Sveriges drottningar (Swedish). Norstedts Förlag. ISBN 9113015249.\nAdtapet diwar « https://br.wikipedia.org/w/index.php?title=Gunilla_Bielke&oldid=1842125 »\nDernière modification le 21 Gou 2019, à 16:51\nKemmoù diwezhañ degaset d'ar bajenn-mañ d'an 21 Gou 2019, da 16:51.


Toull ar Gornandoned - Wikimammenn\nLe Dault, 1950 (p. 82-91)\n◄ Yeunig Spradiz Toull ar Gornandoned Bertele ►\nBremañ ez eus pell-amzer, e veve e Sao-Penn-ar-Gêr eur c’here, Laou an Huere e ano. N’en devoa ket e bar da gempenn eur re voutou-ler. Annaig, e wreg, a oa hep mar ar wella da werza he marc’hadourez er foariou. Met an ozac’h hag e bried n’o devoa nemet en dra-ze da gaout bara d’o femp bugel ha d’ezo o-unan.\nHogen an abardaez-se, e oa eun arne spontus o sevel dreist kribell ar menez. Kurun a rae, luc’hed a darze da zalla o daoulagad d’an dud, glao a goueze gwasoc’h eget biskoaz.\nE-keit ha ma edo o bugale o tibri kreien (krign) yod kerc’h, Laou hag Annaig a oa an eil o sellout ouz egile.\n« Ma pad an amzer-mañ pell c’hoaz, » eme Laou, « ne c’hellimp ket gwerza hor bouteier-ler ken, rak piou a gredfe lakaat anezo e-kerz ar goañv ? Ar voutaouerien a vezo mat ar stal ganto. Gwell a ze ! Met ar gereourien geiz !… Gwir eo e c’hellin labourat eun nebeud c’hoaz, met va ler a vihana an tamm anezañ, ha n’hon eus gwenneg ebet ken ! n’eus eskenn (tamm) er guchenn !… Reuzeudig eo hor stad ! Hogen, Annaig bezomp feal da Zoue, hag heñ a bourvezo d’hon ezommou. »\n« Ya, Laou. » eme Annaig, « bezomp mat ouz Doue hag e vezo mat en hor c’heñver. »\nN’he devoa ket peurlavaret he c’homz ker fur, ma voe graet dao-dao war an nor.\nHuñvreou kaer a reas Laou hag Annaig. Ar baourez koz a zo dirazo par d’eur briñsez hag, evit o faea, a ra d’ezo dont da veza pinvidik-mor. Peziou aour a zo berniet en o c’hichen, ha kemerout a c’hellont kement ha ma plij ganto.\nTapet int pa zihunont. An hini goz, he filhou bepred en dro d’ezi, a zo astennet e-kreiz al ludu war an oaled. He fri, kamm evel beg eur sparfell, a zo stok ouz he chiñk (groñch) ; he zal a zo roufennet splann ; he chotou a zo krizet. An trouz a zo gant ar vugale a ra d’ezi divorfila, hag e trugareka ar c’here o lavarout, en eur rei eur c’horned d’ezañ : « Er c’horned-mañ e kavi peadra da zont pinvidik. »\nLaou a soñj en e huñvre. Emañ o vont da lavarout « Bennoz Doue » da Gatell, met houmañ a zo aet kuit.\nHa Laou er-maez da lonka eur banne aezenn-vintin. Klevout a ra komzou kounnaret ha malloziou ; Gwerzig hag e bried a zo war an hent bras o skraba o fenn, o chas o yudal en o c’hichen. An tan a zo kroget e ti Gwerzig, ha devi a ra kement tra a gav : keuneud, plouz, foenn, kreier hag all…\nLaou a soñj e komzou Katell : « Paeet e vezin ! »\nHeñ avat a zo laouen da veza digemeret ar sorserez. Perz a gemer, koulskoude, e chalamant Gwerzig a zo revinet tre.\nN’en deus ket digoret Laou e gorned c’hoaz. Ennañ e kav eun tamm paper hag eur c’houlaouenn.\n« Hag aze ez eus peadra da vont da binvidig ? Eun tamm paper hag eur c’houlaouenn ! Katell goz he deus graet goap ouzin ! »\nSavet eo e zorn da stlepel an traou-se pell dioutañ.\n« Mat ! n’her grin ket koulskoude, » emezañ. « Sellomp outo. Ha da genta ar paper. Skrivet ez eus warnañ. Gwelomp petra. » Hag e lenn :\nE-kreiz ar maen a zo e-kreiz an oaled, el lochennig-mañ, ez eus eun alc’houez hag eur bizou (gwalenn). Setu amañ da betra int mat : an alc’houez a zigor ar roc’hell a zo er penn pella da Doull ar Gornandoned, pa vez lakaet warnañ en eur lavarout : Digor da zigor ; an hini a vez ar bizou en e zorn ne vez ket gwelet. E-keit ha ma chomo ar c’houlaouenn war elum, ar roc’hell a chomo digor ivez pe, da vihana, a c’hello beza digoret. Met gwaz a ze d’an hini a vezo en Toull pa vezo maro ar c’houlaouenn ! Da viken e chomo eno !… Gwaz a ze d’an hini a vezo paket gant an deiz en Toull ! Lazet e vezo !!!\n« Alo ! » eme Laou, « setu kavet teñzoriou, rak ar gornandoned a zo paotred pinvidik ! »\nHa brevi a ra ar maen-kreiz en oaled, o lakaat e-giz-se e wreg da c’houlenn ha kollet eo e benn gantañ. Heñ avat a sko bepred, a ziskolp tammou ken ez a e vailh (morzol) diouz e zorn en eun toull. Eno e kav an alc’houez hag ar bizou.\nLakaat a ra ar bizou en e zorn ha gervel e wreg.\n« Petra a zo ? » eme Annaig.\n« Deuit da welout. »\nHag hi mont.\n« Met pelec’h emaoc’h eta ? » emezi.\n« Sellit ouzin. »\n« Kaer am eus sellout, ne welan nemet ar maen-oaled faoutet. »\nHag heñ a ra eur c’hrogad c’hoarzin hag a c’halv e vugale :\n« Laouig ! Annaig, Yannig ! Mari-Janig ! » (Egile ar galonig, ne oa ket gwall-vras c’hoaz.)\nDiredek a reont, hag e lavaront :\n« Tad, tad, pelec’h emaoc’h ’ta ? »\n« Klaskit, ac’hanoun ! Koukouk ! »\nA-benn eur pennad e tenn e vizou, hag heñ :\n« Ac’hañ ! n’oc’h ket gouest da gavout ac’hanoun ! »\nHag e c’hoarz eun abadenn hag e dud ivez.\n…Noz eo anezi. Deuet eo ar mare da vont da Doull ar Gornandoned.\nToull ar Gornandoned a oa en tu-all da Bontig-ar-Wern dindan an hent a gas da Gasteliin. Da vont ennañ avat e oa dao mont d’ober tro an Dreverz pe dro Rubuskuñv.\nBuan a-walc’h e tigouez Laou. An avel a c’houitell en Toull. Ken du hag en eur sac’h eo. Laou ne wel ket eur banne. Ken e teu aon d’ezañ. Petra emañ o klask en Toull-se ? Eun teñzor. Ha n’eo ket sot mont da glask eun teñzor e-lec’h ma n’eus bet kristen ebet morse ? Ha neuze da biou eo an teñzor-se ? Da laeron emichañs. Ha ma kouez al laeron war e chouk ? Echu gantañ…\nHag e teu war e giz. Evelato a-benn eur c’hrapadig, e ra Laou teir pe beder gammed e-barz. Ne glev seurt. Kement-all c’hoaz. Seurt ebet bepred. Kement-all adarre. E-giz trouz eskell a zo e krec’h an toull, stok ouz ar volz. Eur mell labous a ra eur pez taol d’ezañ e-kreiz e dal, ken a wel n’ouzon dare pet mil steredenn ha tregont.\nHag heñ war e giz. Raktal, setu eur bern kaouenned, gant eur vandenn askilli-kroc’hen (logod-dall), en dro d’ezañ, hag int reuz ganto avat da veza bet dihunet, bec’h d’ezo beza aet da gousket.\nStrafuilhet-holl, e c’hellit kredi, Laou a ya kuit. Mar deo kornandoned al laboused-se !…\nMet petra a lavaro Annaig ma teu Laou d’ar gêr hep digas netra gantañ ? Ar soñj-se a ra d’ezañ chom eno. Hag ez a, e galon o lammat d’an daoulamm ruz, hag ez a larkoc’h eun tammig hag eun tammig-all c’hoaz. Peoc’h a zo bremañ gant pep tra. Laou, war eur pondalez, a gendalc’h da vont pelloc’h. Er penn-all, setu eun diri (skalier, biñs). Ha Laou diskenn gantañ. Hag eur pondalez hag eun diri, hag eur pondalez hag eun diri-all.\nHa diskenn a ray d’an ifern ?\nHag eur pondalez-all adarre ; hemañ n’eus diri ebet er penn pella d’ezañ. Na teñval eo eno ! Ha Laou a glask gant e zaouarn. Eur roc’hell a zo dirazañ. Penaos mont larkoc’h ?\nHag eun trouz dudius a zeu betek e ziskouarn. Lavaret e vefe trouz flour peziou arc’hant hag aour o tañsal eun abadenn, kemmesket hag a-zaouiou, war ar vein-duf… Kreski a ra ar jabadao : eur c’harrad aour d’an nebeuta a ziskarger en eur veol staen.\nLaou a zo seder o selaou, hep tenna e alan. War-bouez diou gammed dioutañ emeur o palat aour. War-hed daou baz dioutañ e red eur ster aour, lirzin he hiboud. E benn o voudinellat, an derzienn gantañ, setu heñ da glask paka aour ; met, kaer en deus, ne gav dindan e zaouarn nemet begou lemm ar roc’h ma ’z eo spinac’het e vizied ganto. Dor ebet, digor ebet. Ha distrei a ray ac’hano ker paour ha ma ’z eo aet di ?\n« A ! traou Katell goz, » emezañ.\nHag e laka e vizou en e zorn hag e c’houlaouenn war elum, hag e alc’houez war ar roc’h, hag e lavar :\n« Digor da zigor. »\nHag ar roc’h a ra kerkent eun hanter-dro warni he unan, ha Laou a zo dallet gant ar sklerijenn a bar neuze warnañ. Dre ar frailh ez a war a-raok hag e chom harpet, alvaonet, laouen, badaouet.\nE-tal eur sal vras kaer-kaer emañ. Ne gred ket mont hiroc’h. Piou a zo o chom eno ?\nEur maread tud du-mouar, treid gavr d’ezo, a gerz dre ar palez-se. Ar roue a zo azezet war e dron. O niveri e deñzoriou emañ. Mat eo bet ar bloavez, ha seder eo. Ar gornandoned o devoa lakaet seiz batimant ha seitek-ugent da oueledi. Da heul ar peñseou-se o devoa dastumet seiz-ugent milion e peziou aour ; war an hentou o devoa laeret diwar goust seitek kant den ; el lanneier seiz kement-all ; aet e oa ganto, da werza, n’ouzon dare pet seiz ugent lost loen-kezeg.\nHag ar roue neuze a drugareka e vevelien eus o labour vat hag a bed anezo da dremen an noz el laouenedigez. Hag, en eur sal-all, ez eont ouz taol.\nHa Laou a zo e-unan e-tal toull an teñzoriou. Droug a zo ennnañ ouz ar gornandoned daonet-se. Int eta eo a ra d’ar bagou mont da goll e-kreiz ar mor bras ha war gerreg an aodou ! Int eta eo a laka an dud en douar ez-veo ! Ha kement-se evit kaout arc’hant ! an arc’hant a zo dirazañ eno ! Ha ne gasfe ket eus an arc’hant-se gantañ ? N’eo ket d’ezañ eo e vez dibunet seurt diotachou !\nHag e karg e c’hodellou, e vruched, e grubuilh, e gerc’henn, e vragou bras. Sammet eo e-giz eur marc’h-limon, ha keuz en deus peogwir ne c’hell ket kas muioc’h c’hoaz gantañ !… Sellout a ra ouz e c’houlaouenn. Hantet-zevet n’eo ken ; gallout a ray Laou dont en-dro ha kas traou gantañ avat !\nBralla (horjella) a ra gant e vec’h o vont er-maez. Hag e laka e alc’houez war ar roc’hell ; houmañ a zigor raktal. Hag heñ kuit. Laza a ra e c’houlaouenn, hag ar roc’hell a serr war an Toull. Ha Laou er c’hao teñval. Aezenn an noz a ra vad d’ezañ, rak torc’houezi a ra. Sevel a c’hell gant an diri. Digouezet er-maez, ez eo nec’het bras. Da belec’h mont gant e deñzor ? Ma kas anezañ d’ar gêr e teufe laeron marteze, hag an dud a lavarfe en deus hen laeret diwar goust Gwerzig…\n« O ! » emezañ, « eur maen bras a zo e-kreiz ar c’hoad. Gant traou Katell goz e tigorin anezañ da guzat va aour ennañ, ha den n’o c’havo eno. »\nOber a ra e-giz ma lavar. Ma ! va zud, sklankat a ra pa glev e deñzor o trouzal sart war ar maen. Na bihan eo ar re-mañ e-keñver ar re a zo du-ze ! « Ha ma tistrofen d’an Toull ? » emezañ. « Va goulou a zo hir a-walc’h an tamm a chom anezañ c’hoaz. Digas a rin ganin kement hag en dro genta da vihana ; ha gant an aour-se, me a breno tiez a roin e koumanant. Ha me, me eun aotrou ac’hanoun ! me a vevo diwar va leve ! na petra ’ta ? Na brao e vezo ar bed ! Laou an Huere a yelo da chom d’ar vourc’h, en eun ti bras, ar brasa ! en eun ti brao, ar brava ! hag ennañ e ruilho steriadou gwin ! hag ennañ e vezo friko war-lerc’h friko ! »\nHa Laou war an hent d’an Toull.\n« A ! » emezañ, « eur sac’had ar wech-mañ. »\nHa da gerc’hat eur sac’h ez a. M’hen dije bet eur c’harr-tumporell e vije aet gantañ, hep mar !\nKousket eo an holl en ti e-giz aelez, nemet Annaig a zo war-sao o c’hortoz Laou.\n« Deuet oun da glask eur sac’h da garga aour ! »\n« Mat ! mat ! ni a vezo eürus ! » eme Annaig.\nHa Laou d’an Toull. Gwelout a ra e krog en oabl ar stered da guzat o zachou aour ; diouz tu ar sav-heol emañ an deiz o vont da c’houlaoui. Hag, eur pennadig, e soñj chom hep mont larkoc’h, rak paper Katell goz a lavar : « Gwaz a ze d’an hini a vezo paket gant an deiz en Toull !… » Met e c’hoant da gaout aour a zo trec’h d’e aon, hag ez a. Eun taol gant e alc’houez hag emañ e-barz an toull.\nAr gornandoned a zo c’hoaz ouz taol. Sonerien a son o brava toniou. Laou avat ne blij d’ezañ nemet dañs an aour o vont en e sac’h, ha bounta a ra ennañ, me a lavar d’eoc’h. Ne chomo seurt war e lerc’h, sur mat ! Re-bounner eo e sac’h da samma war e gein, hag e stlej anezañ, betek an nor. Lakaat a ra e alc’houez war an nor, met houmañ ne flach ket.\nSpontet-holl, Laou a ya d’eur c’horn hag a chom tamolodet eno da c’hedal ar pez a zo da c’hoarvezout. E vleo a sav war e benn, e spered a ya kuit, hag e sko, e sko, e sko gant e alc’houez war ar maen. Netra, netra nemet eur neudenn-c’houlou a zeu davetañ, dre eur frailh. « Deiz eo ! an deiz ! » eme Laou ; « lazet e vezin ! O ! aour brein ! » Skei a ra c’hoaz. Netra, netra nemet youc’h ar gornandoned war al laer. Ar roue, a-barz mont da gousket, a zo aet da welout e deñzor, ha gwelout a ra eo nijet kuit. Mont a ra en egar, hag e lavar krouga ar gornandoned holl, ma ne zigasont ket en-dro a-benn eun distera, e-lec’h m’edont kent, kement a zo aet kuit !\nFurchal o falez a ra ar gornandoned. Gwelet eo Laou gant unan anezo a laosk eur you ! hou ! hou ! ker kreñv ma tired ar re-all. Paket eo Laou ha kaset dirak ar roue.\nPaket eo Laou daoust d’e alc’houez, d’e c’houlaouenn, d’e vizou, rak pa vez deiz an traou-se ne dalvezont da netra.\nAr roue a varn al laer daonet. « Aour eo a faot d’it ? » emezañ, da Laou. « Sebeliet e vezi en aour ! »\nHag eun abadenn dañs-tro a raer en dro d’ar paour-kaez kere. Starda a ra muioc’h-mui ar gornandoned ar c’helc’h o deus graet. Trei a reont buanoc’h-buana. Bralla a ra Laou, plega a ra, daoubleget eo, koueza a ra, emañ war e grabanou, er c’hao emañ, ruilha a ra war an aour, mouget eo…\nKen a glever eur vouez maouez. Ar gornandoned a dav gant o c’hoari. Souezet-maro, Laou a wel Katell goz war dreuzou ar palez. N’emañ-hi ket tre ennañ ma koll he filhou, ma n’eo ken he dremm ar memes hini. Ar sorserez a rae doñjer da Laou a zo bremañ eur briñsez ar gaera. Ar roue a ziskenn diwar e dron hag a ya d’he diarbenn ; ar gornandoned e stou dirazi e-giz dirak o rouanez.\nGoude beza komzet ouz ar roue, ez a rouanez ar gornandoned da gavout Laou, hag e lavar : « Laou, c’hoant am eus bet da c’houzout ha ker fur e vijes bet ha ma’z out bet mat ouzin. Hogen da sod out aet pa ’z out digouezet war eur bern aour. Met, o klask kaout re, e kollez pep tra ! N’az pezo ket eul liard ! Hag ar yalc’had ac’h eus roet da vaen ar c’hoad a chomo ennañ. Ar roue, va fried, a zistaol d’it ar gaou ac’h eus graet outañ, abalamour ma ’c’h eus digemeret ac’hanoun en da di en noz all ; met n’az pezo nag aour na netra. Ha n’a ken da sevel kestell el loar. Bez laouen gant ar pez ac’h eus bet digant Doue… Koulskoude, peogwir out bet mat em c’heñver, dal ar plad houarn gwenn-mañ. Teir gwech bemdez e teuio d’it ennañ ar pez a vezo ret du-ze d’ar predou. Kae eta ha dalc’h soñj d’ober vad atao d’ar re baour. Kae ha ped Doue evidomp ma vezo berraet hor poaniou. »\n« Hag a rin, itron vat. »\n« A-raok mont kuit, e c’houlennan ouzit ober eun abadenn ganin. »\n« Ober a walc’h a rin, itron vat. »\n« Ya, rak me a zo bet lavaret diwar va fenn e vije echu va foan pa c’helljen dañsal gant eun den kere eus e vicher, ur wreg vat ha pemp bugel d’ezañ. »\n« Me a zo ho ten marteze neuze, itron, rak kere oun eus va vicher, Annaig va gwreg a zo ar wella a oufe den da gaout, ha pemp bugel koant a zo du-mañ. »\n« Doue ra vezo benniget eta ! Kemer eun dra bennak da rei nerz d’it. Seblant skuiz a zo warnout. »\n« Ha skuiz oun ivez, itron. Ho tud aze o deus graet d’in c’houezi yen ha semplaat. Mat o deus graet. Kement-se a oa dleet d’in. »\n« Dal, eur banne gwin a ra vad d’ar galon. »\n« Ho trugarekaat, itron. »\nEva a ra Laou. E keit-se, ar sonerien a laka c’houez en o seier. O c’hanaouenn-dañs a zo houmañ a lavaront hep ehan :\n« Dilun, dimeurz, dimerc’her. You ! »\nHa Laou, biz-ha-biz gant ar rouanez, da gana :\n« Dilun, dimeurz, dimerc’her,\nDiriaou ha dirgwener… »\n« You ! hou ! hou ! » eme ar gornandoned. « Start ! start ! start ! »\nHa Laou adarre :\nDiriaou ha dirgwener.\nDisadorn ha disul,\nHag echu ar sizun ! »\nHag ar roc’hell a zo frailhet ; hag an Toull n’eus ken anezañ ; hag ar gornandoned a zo nijet d’ar Baradoz, echu o finijenn ganto ; hag ar maen a oa e-kreiz ar c’hoad a zo aet kuit ha Laou a zo e-unan, gant e blad houarn gwenn, e-kreiz an hent bras.\nHag heñ d’ar gêr. Annaig n’eo tamm laouen ebet pa wel anezañ o tistrei, netra gantañ nemet eur plad houarn-gwenn en e zorn, hag e sac’h goullo war e chouk.\nHag hi a ziframm ar plad a-dre daouarn Laou hag a stlap anezañ er porz.\nLaou a lavar :\n« Ra vezo krampouez war ar plad ! »\nHa d’Annaig :\n« It da gerc’hat ar plad, Annaig. »\n« Kit da gousket gant ho plad : pez diot a zo ac’hanoc’h ! Gourvezet out bet war an aour ha n’eus ket deuet eul liard ganez ! »\n« Alo, koantiz, ne felle ket da Zoue. »\n« A ! Laou, gwir eo. Ni ne soñjemp tamm ebet e Doue pa vezemp oc’h huñvreal beza pinvidik. Abalamour da ze, sur mat, eo n’eus ket fellet d’ezañ rei netra d’eomp. Ra vezo benniget ! Ha ni, bevomp mat en hor stad, ha perz hor bezo eun devez er Baradoz dudius. Ma, Laou, mont a ran davit ar plad. Hennez ne dorro ket da vihana : eun dra vat eo eta. Pardonit d’in, va Laou gaez, da veza bet re daer. »\n« Pardonet oc’h pell ’zo. »\n« Bennoz Doue d’eoc’h. »\nHa mont a ra da gerc’hat ar plad. Na souezet eo o kavout warnañ krampouez melen doare vat d’ezo !\nGant levenez e lamm en ti, en eur lavarout :\n« Sellit eta, Laou, krampouez amanennet war ho plad, ha viaouet int zoken. Eur fest ! »\n« Ya, » eme Laou, « ha kement ho pezo c’hoant da gaout a zeuio warnañ. »\n« O ! Laou, bennigomp eta an Aotrou Doue. Na mat eo bet ouzomp memes tra ! Labouromp start da servija anezañ ervat. »\nHere, du ha kerzu 1901.\nAdtapet diwar « https://br.wikisource.org/w/index.php?title=Toull_ar_Gornandoned&oldid=149602 »\nDernière modification le 6 C'hwe 2019, à 14:26


Perzh ministrerezh ar Sevenadur\nDivizet eo bet gant Ministrerezh ar Sevenadur hag ar C'hehentiñ harpañ ar raktres-mañ zo e bal kinnig ur geriadur istorel eus ar brezhoneg enlinenn. Evit se ez eus bet savet ha sinet un emglev dibar tribloaziek etre DRAC Breizh hag an Ofis publik d'an 8 a viz C'hwevrer 2013.\nAr brezhoneg skrivet, un hêrezh lennegel kozh\nAlies e vez sellet ouzh ar brezhoneg, e gaou, evel ouzh ur yezh komzet nemetken. Stag eo ar soñj-se ouzh ar fed n'eo ket bet skoliataet ar vrezhonegerien en o yezh. Met e gwirionez e c'hall ar brezhoneg ober e vad eus un hengoun lennek kozh-mat, ken evit an oberennoù lennegel ken evit an oberennoù geriadurel. Ar skridoù brezhonek kentañ deuet betek ennomp a sav d'an VIIIvet kantved, ar pezh a ra eus ar brezhoneg unan eus ar yezhoù a skriver abaoe ar pellañ e-touez yezhoù modern Europa, pell-mat a-raok ar galleg. Kerkent ha mare an azginivelezh, e 1464, d'ar c'houlz ma weler ar geriadurioù kentañ o tont er-maez, eo bet skrivet gant Yann Lagadeg, ar Catholicon, anezhañ ar c'hentañ geriadur teiryezhek (brezhoneg-latin-galleg); ar geriadur brezhoneg kentañ-mañ eo ivez ar geriadur galleg kentañ. Abaoe ar XVvet kantved eo didroc'h an hengoun lennegel skrivet e brezhoneg.\nAbaoe ar mare-se n'eus ket bet paouezet gant ar vrezhonegerien da sevel geriadurioù a zo ar re vrudetañ anezho re Gregor a Rostrenenn (1732), ar Gonideg (1850), Vallée (1931), geriadur ar brezhoneg a-vremañ F.Favereau (1992) pe c'hoazh geriadur unyezhek an Here (2001) evit menegiñ un nebeud diouto nemetken.\nGeriadur istorel Roparz Hemon\nN'eo ket Meurgorf ar geriadur istorel kentañ bet savet evit ar brezhoneg. Etre 1959 ha 1978, betek dezhañ mont da anaon, ez eus bet labouret gant ar yezhoniour Roparz Hemon war ur geriadur istorel eus ar brezhoneg. Ur pikol labour eo bet merket ar c'heriadurezh vrezhonek gantañ (45 levrenn a c'haller prenañ er stalioù pe goulenn digant an ti-embann Preder)\nMeurgorf, ur benveg niverel aes da dizhout\nSantet ez eus bet e oa ezhomm neuze da gaout ur benveg niverel dave a ginnigfe, dre un diaz roadennoù, korpus skrivet ar brezhoneg abaoe mare ar c'hrennvrezhoneg betek hon amzer. Setu aze diazez pennañ ar raktres bet kaset en-dro gant an OPAB a-drugarez d'ar skoazell degaset gant Ministrerezh ar Sevenadur.\nGallout a reer ober gant an ostilh niverel-mañ enlinenn evit netra. Bouetaet eo a-zeiz da zeiz. Pal ar geriadur eo bodañ holl gorpus anavezet ar brezhoneg. Ar pezh a dalvez ivez renabliñ an adstummoù istorel ha/pe rannyezhel anavezet. Evit ar poent ez eus 55747 pennger ennañ.\nDeiziet ha kinniget dre ur frizenn gronologel eo skouerioù ar gerioù brezhonek; diskouezet int en o c'henarroud. Tennet eus oberennoù dave eo ar skouerioù. Adskrivet eo bet pep termen en doare-skrivañ orin ha, diouzh an dro, treuzskrivet en doare-skrivañ a-vremañ evit aesaat al lenn hag ar c'hompren. Merket-pizh eo daveenn implij pep skouer. Gallout a reer adkavout aes roll an oberennoù implijet en ur bouezañ war an ivinell Mammennoù.\nGallout a reer klask er geriadur dre ul lusker enklask klasel. Posupl eo klask gerioù a-bezh pe lodennoù eus ur ger nemetken. Soñjet eo bet ar benveg evit ma c'hallfe an dud a garo ezporzhiañ ar skouerioù a gaver en diaz.\nEvit pep pennger e ro ar geriadur an holl furmoù displeget posupl. Gant se e vo tu da sevel arloadoù evel difazierioù skrivañ pe skoazellerioù skrivañ evit ar pellgomzerioù hezoug.\nTamm-ha-tamm e vo ouzhpennet termenadurioù ivez.\nRaktreset eo sevel tamm-ha-tamm notennoù etimologel.\nEvit an termenoù saoznek omp en em harpet war titouroù tennet eus ar Concise Oxford dictionary, 1989. Evit ar c'hembraeg eo Geiriadur prifysgol Cymru a gaver bremañ enlinenn (http://welsh-dictionary.ac.uk/gpc/gpc.html) eo zo bet implijet. Erfin, evit ar galleg eo bet heuliet ar CNRTL, Centre national de ressources textuelles et lexicales (http://www.cnrtl.fr/definition/).


Pajenn:Instructioneu santel ar er gurionnéeu principal ag er religion, 1790.djvu/300 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/300\nha bobanceu : caret er vuhé difforb, er mortification, er bénigèn, en disprisance e vou groeit a hanah, &c. Ne glasquet quet pligein d’en dud diar goust hou c’inean ; mæs pliget perpet de Jesus-Chrouist, ha groeit hou possibl eit ma vou hanàuét, carét ha chervigét guet en ol : désquet guet-t’ou bout douce hac humbl a galon, ha ne vou nitra capabl d’hou troublein.\nSAnt Pierr a bésquour ma hoai, e oai bet galhuét ha choægét guet Jesus-Chrouist eit boud é Viquêl ar en doar hac er pèn ag en Ilis Catholiq. Hur Salvér e ras tehou er hettan rang a inour hac a otorité drès en Apostolèt-aral eit goarn ha condui en Ilis ; hac en ol Pabèt é oudé en dès héritét er garg-ce doh-t’ou. S. Paul e oai a gommance enemis bras d’er Grechénion : mæs a oudé ma hoai hum gonvertissét, ean e zas de voud ul lestr a inour eit doug Hanhue Douét partout dré er béd. El Livr a Acteu en Apostolèt n’en dai burhud meid en Histoër a vuhé hac a viracleu S. Pierr ha S. Paul. Leinet é spécial er Figur LXVIII. Martirizét int bet ou deu é Rom en nàuvèt-dé ar-n’uguênt a vis Mæèhuén. S. Pierr e oai bet grucifiét é bèn d’er guêas hac é dreid d’er-lué ; ha S. Paul e oai bet dibènnét. (Leinet er Figur LXXII\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/300&oldid=128848 »


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/388 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/388\nheb lealded, o sonjal creski va foan em liammou ; (17) mes ar re all her gra dre garantez, o c’houzout penaos ez oun lakeat evit difen an Aviel. (18) Ha fors a zo ? en pe feçon-benag ma vez, pe dre eur zeblant a garantez, pe en gwirionez, ar C’hrist a zo prezeget ; hag en em rejouissa a ran, hag en em rejouissa a rin c’hoas a gement-se. (19) Rag gouzoud a ran penaos kement-se, a droio d’am zilvidigez dre ho pedennou, ha dre ar zicour euz a Spered Jesus-Christ, (20) hervez ar pez a c’hortozan ferm, hag an esperans em euz penaos, na vezin ket mezekeet e tra e-bed, mes penaos, gant peb assurans, ar C’hrist pehini a zo bet a viskoas glorifiet em c’horf, a vezo c’hoas glorifiet breman, pe dre va buez, pe dre va maro. (21) Rag evidoun-me, ar C’hrist eo va buez, hag ar maro a zo eur c’hounidegez evidoun. (22) Hogen, na ouzon ket ha mad ez eo d’in, evit va labour, beva er c’hig, na petra a dlean c’hoantaad. (23) Rag gwasket oun a bep tu, o veza ma em euz c’hoant da guitaad ha da veza assambles gant ar C’hrist, ar pez a vefe kalz gwelloc’h d’in ; (24) a-hend-all talvoudussoc’h eo deoc’h e choumfen er c’hig. (25) Ha creden vad em euz e choumin, hag e rin va demeurans ganeoc’h holl, evit hoc’h avansamant hag ho choa er feiz, (26) evit ma ho pezo enoun, pa zistroin en ho touez, leac’h d’en em c’hlorifia en pep tra en Jesus-Christ.\n(27) En em gomportit, da vihana, en eun doare dign euz a Aviel ar C’hrist, evit, pe e teuin d’ho kwelet, pe e vezin pell diouzoc’h, ma klevin lavaret ac’hanoc’h, penaos e choumit stard en eur memeus spered, o combatti gant eur memeus ene, evit ar feiz euz an Aviel, heb beza spountet e doare e-bed gant hoc’h enebourien, (28) ar pez a zo evithe eur zin anat a gollidigez ; mes evidoc’h eur zin a zilvidigez ; ha kement-se a-berz Doue ; (29) rag roet hen deuz deoc’h ar c’hras, abalamour d’ar C’hrist, n’e ket hep-ken da gridi enhan, mes ive da zouffr evithan, (30) o combatti ar memeus combat en pehini hoc’h euz gwelet ac’hanoun hag e klevit emoun c’hoas breman.\nMAR d’euz eta eur gonsolation-benag er C’hrist, eur soulajamant-benag er garantez, eur gommunion-benag er Spered, mar d’euz eur gompassion hag eun drugarez-be-\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/388&oldid=125513 »


Niver ar vrezhonegerien : stabil or not stabil ? – Dispak\nPublished on 09/10/2018 24/08/2020 by Fulup Jakez\nEmbannet en deus Kuzul-rannvro Breizh disoc’h an enklask sokioyezhoniel nevez kaset da benn diwar-benn implij ha live anaoudegezh ar brezhoneg hag ar gallaoueg gant ar Vretoned. Ouzhpenn 200 000 a vrezhonegerien en tu all da 15 vloaz zo bet kavet, ar pezh a dalvezje e vije chomet stabil o niver abaoe 10 vloaz. Ur stabilder touellus ?\nKontroll d’ar broioù all, n’eus ket e Frañs goulennoù diwar-benn ar yezhoù komzet gant an dud en niveradegoù poblañs. Gant se, a-viskoazh eo bet start heuliañ emdroadur poblañs ar vrezhonegerien ha ranket ez eus bet atav en em ziazezañ war sontadegoù pizh pe bishoc’h evit gwelet un tammig sklaeroc’h. An hini diwezhañ a oa bet kaset da benn e 2007 gant Fañch Broudig. An diouer a roadennoù fizius ha pizh diwar-benn ar yezherien zo ur skoilh bras evit diazezañ ur politikerezh yezh publik efedus.\nUn enklask talvoudus\nEn holl vroioù all eo diazezet ha priziet talvoudegezh ar politikerezhioù yezh publik diouzh emdroadur an niver a yezherien. Un dra vat, ha pouezus, eo bet neuze gwelet Rannvro Breizh oc’h urzhiañ evit ar wech kentañ un enklask sokioyezhoniel ofisiel a-benn ar fin digant ur stal a-vicher (TMO Régions – un aozadur sontadegoù).\nAr Rannvro diwezhañ eo bet oc’h ober kement-se e Frañs koulskoude. Bez’ hon eus bremañ ur skeudenn resis eus ar pezh a soñj ar Vretoned diwar-benn ar yezh, gouzout a reomp gwelloc’h pet brezhoneger zo ha pegen alies e ra an dud gant o yezh. Kalz a roadennoù talvoudus bras zo bet dastumet evel-se hag, hep mar ebet, e vo tu da dennañ korvo anezho e-pad pell en amzer-da-zont.\nEnklask Broudig 2007\nSontadeg diwezhañ Fañch Broudig en doa embannet ur sifr a 194 500 a vrezhonegerien en tu all da 15 vloaz e 2007. O kemer e kont oad ar yezherien, e-tro 63 a oad keitat d’ar mare-se, hag an niver a vrezhonegerien nevez stummet bep bloaz dre ar skolioù divyezhek hag ar stummadurioù d’an dud deuet e vrasjede Ofis publik ar brezhoneg (OPAB) e-tro 170 000 yezher bennak e 2018.\n207 000 yezher\nUr souezh bras eo bet eta evit an holl ar sifr a 207 000 yezher embannet gant an enklask nevez. Evit gwir, e-lec’h digreskiñ evel gortozet e seblant an niver a yezherien bezañ stabilaet bremañ pe, zoken, bezañ kresket abaoe 2007. Biskoazh kemend-all ! Hag un harz a vije bet lakaet a-benn ar fin da ziskar ar yezh ? Hag oc’h adsevel e gein e vije bremañ ar brezhoneg goude bloavezhioù a stourmoù hag a gelenn divyezhek ? Sur a-walc’h e vije meur a emsaver·ez laouen gant seurt keloù, ha marteze a-walc’h ivez ne vije ket displijet ar bed politikel da embann ez a gwelloc’h an traoù a-drugarez d’ar pezh zo bet graet betek-henn.\nUr stabilder touellus\nLavaromp diouzhtu an traoù krenn-ha-krak evel m’emaint koulskoude : n’eo ket posupl e vije bet chomet stabil, ha nebeutoc’h c’hoazh kresket, an niver a vrezhonegerien etre 2007 ha 2018. Gouzout a reomp e stummer well wazh e-tro 1000 brezhoneger nevez bep bloaz etre ar c’helenn divyezhek hag ar c’helenn d’an dud deuet. Gouzout a reomp ivez ez eo ar vrezhonegerien kentoc’h tud war an oad, 63 bloaz ent keitat e 2007 ha 70 vloaz bremañ. 11 vloaz war-lerc’h enklask 2007, koshaet eo c’hoazh ar vrezhonegerien.\nGouzout a reomp neuze e kollomp etre 4 ha 5000 yezher bep bloaz dre ur marv naturel. Anat eo neuze pa goller 5 den ha pa ne c’hounezer nemet 1 ne c’hall ket an niver hollek kreskiñ. N’eus nemet un doare evit ma c’hallfe an niver a vrezhonegerien bezañ bet kresket dre guzh neuze : ma vije bet treuzkaset o yezh gant an holl vrezhonegerien yaouank nevez ha ma vije bet kalz uheloc’h feur genel ar vrezhonegerien emskiantek eget hini peurrest ar boblañs.\nRet e vije ivez d’ar vugale vrezhonek-se bezañ chomet er-maez eus rouedad ar skolioù brezhonek, kuit da vezañ renablet e sifroù ar c’helenn divyezhek. Evel-just, an dra-se n’eo ket gwall sirius ha forzh penaos ne vije ket a-walc’h a dud evit kaout ul levezon war ar stadegoù hollek (izel-meurbet eo an dregantad a vrezhonegerien bremañ e-touez an dud en oad da gaout bugale).\nRe izel e oa sifr 2007 ?\nPa seller a-dostoc’h ouzh ar sifroù embannet e 2007 gant Fañch Broudig e verzer e oa bet stadet un digresk bras war an niver a vrezhonegerien, tremenet e oad eus 246 000 a dud e 1997 da 194 500 hepken e 2007, da lavaret eo e oa bet kollet ouzhpenn 20 % eus ar yezherien e-korf 10 vloaz nemetken. Gant seurt tuadur, diaes e vije soñjal neuze en ur stabiladur burzhudus e-doug an 10 vloaz war-lerc’h.\nDa zisplegañ an diforc’h amdroadur etre 2007 ha 2018 ez eus bet embannet e c’hallje bezañ bremañ tud muioc’h digemplezh a embannfe aesoc’h gouzout brezhoneg pa oant techet d’en guzhat gwechall. Un tammig poan am eus o tegemer an displegadenn-mañ, n’eo ket d’an oad a 70 vloaz e vezer tuet da cheñch soñj peurliesañ. Forzh penaos, evit ar mare n’eo ket diazezet an displegadenn-mañ war fed objektivel ebet.\nAn displegadenn eeunañ a c’haller degas neuze eo e oa bet ispriziet an niver a vrezhonegerien e 2007 (ne oa ket bet aterset kement a dud), ne oa ket ken trumm an diskar yezh ha ma oa bet stadet. Neuze, ma soñjer e oa uheloc’h an niver a vrezhonegerien eget ar pezh a oa bet embannet e 2007 e c’hallfe displegañ sifr an 207 000 brezhoneger kavet e 2018.\nEn hor sav war vord an islonk\nDaoust pe zaoust, uhelik e chom c’hoazh an niver a yezherien, ouzhpenn 200 000 hep kontañ ar vugale zo bremañ er skolioù. An dra-se ne bado ket avat, o tigreskiñ fonnus emañ atav an niver a dud a oar brezhoneg. 70 vloaz eo bremañ ar brezhoneger, pe ar vrezhonegerez, etre. Anat eo emaomp o vont da goll ar pep brasañ eus ar yezherien buan-tre en 10 vloaz da zont. Emañ en em gavet rummad ar vrezhonegerien a-vihanik e penn e erv, war vord an islonk emañ ar yezh da vat. A-raok pell e vo daouhanteret an niver a dud a oar brezhoneg, ne c’hall ket bezañ mod all, hag un tamm mat a farsite eo lakaat krediñ ar c’hontrol.\nAr re gozh ne badint ket atav ha n’int ket bet erlec’hiet a-walc’h gant tud yaouankoc’h a-hed an 30 vloaz paseet evit gallout kaout spi da eilpennañ an traoù. Pell-pell emañ an niver a yezherien da vezañ stabilaet, n’eo ket echu diskenn d’an traoñ. Ne eilpenner ket emdroadurioù sokiologel ken don hag an ober gant ur yezh e-korf un nebeud bloavezhioù. Al labour evit lakaat ar yezh da adsevel e gein zo da vezañ sellet outañ war 30 pe 40 vloaz. N’eo nemet 30 vloaz goude bezañ diazezet ar skolioù divyezhek kentañ ma kroger da santout un tamm kreskiñ e dregantad ar re yaouank a oar ar yezh.\nStummañ brezhonegerien nevez, an hent nemetañ\nEvit stabilaat an niver a vrezhonegerien e vo ret stummañ muioc’h a dud deuet, kalz-kalz muioc’h a dud deuet, ha digeriñ ivez kalz muioc’h a skolioù divyezhek bep bloaz, da vat kalz muioc’h ha n’eo ket 4 pe 5 ouzhpenn. War an daou dra-mañ e c’hall Kuzul-rannvro Breizh kaout ul levezon vras war-eeun pe en un doare dieeun, ma kar. War-eeun peogwir emañ karget ar rannvro eus stummadur an oadourien ha neuze e c’hall divizout stummañ muioc’h a Vretoned war o yezh, un diviz politikel eo.\nMet en un doare ameeun ivez pa gevrata ar Rannvro gant ar Stad evit diorroidigezh ar c’helenn divyezhek. Warlene ne oa bet digoret nemet 50 % eus ar skolioù publik a oa bet programmet digeriñ ; e miz Gwengolo e oa bet sevenet 40 % eus ar programm hepken. 20 000 bugel divyezhek a oa bet lakaet da bal en akademiezh Roazhon a-benn 2010. 17 000 zo 8 vloaz war-lerc’h. Perak kement a zale e sevenidigezh ar pezh a oa bet gouestlet ober ? Aze eo e rankomp pouezañ mar fell deomp adsevel hor c’hein ha kregiñ a ra gant goulenn fraeshoc’h ma vo sevenet da vat ar pezh zo bet emglevet.\nSkeudennn : Tolpadeg tud e skol-veur Roazhon 2 ©Wikimedia Commons\nKeleier, YezhBrezhoneg, Enklask, Politikerezh Yezh, Sokioyezhoniezh\nPrevious Previous post: Ur film da sellet evit harpañ maer degemerus ar repuidi\nNext Next post: Synutra, arouez etrebroadeladur ar produiñ boued


Buhez ar Zent. pages 714, 715, 716. Encyclopédie Marikavel.\npages 714, 715, 716\nC'houezekvet devez a viz Here\nJerard-Mari Majella a deuas er bed d'ar c'houec'h a viz ebrel 1726, en Muro, ugent leo diouz Napl.\nE dad a oa ke-mener.\nAdalek e vlaveziou kentan, plijadur Jerard oa bezan oc'h ober ôteriou bihan hag o tesrevel lidou an Iliz. En kichen Muro eman chapel Kapotignano, elec'h mac'h enorer eur skeuden eus an Itron-Varia, ar Mabig Jezuz ganti war he brec'h.\nDa bemp bla, Jerard a yeas di eun devez,ha kerkent ha ma oa daoulioet, ar Mabig Jezuz a ziskemias diwar brec'h e vamm da zont da c'hoari gantan, hag a roas d'ezan eun dorz vara gwiniz. Ar bugel, laouenik holl, a gasas ar prof d'e vamm : « Piou en deus roët an dra-ze d'it ? » a c'houlennas houman.\n- Mab eun itron gaer on bet gantan o c'hoari, » eme ar bugel.\nAn dra-ze a 'n em gavas ouspen eur wech. War-dro e seiz vla, Jerard en devoa c'hoant bras da vont da gommunian. Eun devez e tostaas ouz an dôl zantel; ar beleg a oa o rei ar gommunion a gavas anezan re yaouank, hag a chômas hep rei d'ezan an hosti santel. Ar c'hrouadur a yeas er-mêz eus an iliz, an daerou en e zaoulagad. En noz war-lerc'h, an arc'hêl sant Mikêl a deuas da zigas d'ezan bara an Ele. Eur wech-all ma oa war e zaoulin, harp ouz an ôter, eur bugel bihan a deuas eus an tabernakl hag a roas d'ezan ar gommunion. Da zek vla, Jerard a oe roët ôtre d'ezan da azezan ouz tol ar Zakramant. Adalek neuze e kommunias sul-gouel ha beb eil devez war ar zun.\nDa c'houezek vla, goude bezan desket e vicher a gemener, Jerard a yeas da vevel gant an ôtrou Albini, eskob Lacedonia. Rannan rê e bae en ter loden, unan evit e dud, eun all evit ar beorien, hag an trede evit anaon ar purgator.\nDa varo e vestr, ec'h eas en Urz leaned sant Ligori. Bezan e oe eur skouer evit an holl.\nBemde en em skourjeze. Dougen are eur gouriz-houarn endro d'e ziouc'hroazel. Lakat a rê louzeier c'houero en e voed, d'e lein ha d'e goan. D'ar zadorn, e yune diwar bara ha dour. Ne gomze nemet pa veze lec'h da greski gloar Doue, d'ober vad d'an nesan ha pa veze ezom bras. Lavaret a rê : « Tu a roër d'imp da vezan sent; gwaz a ze evidomp ma chomomp da vreinan er pec'hed. Ma 'n em gollomp, e kollfomp Doue, hag eur wech kollet Doue, petra chomo ganimp ? »\nPevar bla so oa et da relijius, pa oe tamallet en gaou en eun doare kazus. Ne glaskas ket en em zilenn, daoust pegen es oa d'ezan hen ober. Daou viz goude, e vistri a deuas da anaout ar wirione. Neuze sant Ligori a reas evellen e veuleudi : « Goude na vefe vertu-all ebet ken en Jerard, nemet ar re non deus gwelet an daou viz divezan, e vefe trawalc'h evit ma c'hallfen lavaret gant gwirione eo eur zant bras. »\nTremen a reas goanv 1754-1755 en Kaposel, ha laket e oe eno d'ober ar vicher a borcher. Bemde, daou-c'hant den ezommek, da nebeutan, a deue da c'houlenn an aluzen da zor ar gouent. Kaer en dije rei, Jerard a gave bepred da rei.\nAwalc'h oa d'ezan en em gaout dirak ôter ar Zakramant pe dirak ôter ar Werc'hez, evit lakat e spered d'en em veuzi en Doue; e gorf a deue neuze da vezan ken berv gant ar garante, ma tomme an houarn dioutan, ha ken skanv ma nije evel eul lapous.\nHen, ha n'en devoa ket grêt e studi, en devoa war dreo ar bed-all muioc'h a zeskadurez eget ar tarasan doktored. Anaout a rê treo an amzer da zont ha treo kuzetan ar galon; ouspen eur wech eo bet gwelet, war an dro, en daou lec'h dishenvel. Eul levr bras a vije grêt ma vije c'hoant da rei hano kement klanvour a bareas. Mervel a reas d'ar 16 a viz here 1755, o ren e navet bla warn-ugent. Pi X, d'an 11 a viz kerdu 1904, a lakas e hano war roll ar zent.\nDoue a gomz d'an den : d'an den eo selaou Doue\nI. — Doue a gomz d'an dud drezan e-unan. Komz a reas da Adam ha da Eva en liorzou baradoz an douar; komz a reas da Voyzez war gern ar Sinaï; komz a reas d'ar Judevien, epad tri bla, dre e Vab muian-karet Jezuz-Krist.\nDoue a gomz d'an dud dre an dud dibabet gantan d'ober ar c'hefridi-ze, dre ar pab, dre an eskibien, dre'ar veleien.\nDoue a gomz d'an dud dre ar Skritur-Zakr ha dre al levriou santel.\nDoue a gomz d'an dud dre an diavêz, dre gomzou a lennont pe a glevont.\nII. — Doue a gornz d'an dud dre sonjezonou hag a dreuz o ene, Treo zo hag a drernen en hon c'horf hep gouzout d'imp; ar c'hlenved hag ar yec'hed, an tomm hag ar yen a zo treo a deu hag a ya drezomp, hep gouzout d'imp, kouls lavaret. Evelse e tremen ive, en goueled hon ene, kant ha kant sonjezon santel hag a lavar d'imp : « Gra an dra-man; gra an dra-hont, » hag eo red d'imp teurel evez oute hag ober impli aneze.\nIII. — Doue a gomz d'an dud pa vezont en gorloz anezan; Doue a gomz d'an dud pa vezont an nebeutan en gortoz d'e glevet.\nPer, Jakez ha Yan a oa war an ôd o tresan o rouejou, pa deuas Jezuz d'o fedi da vont d'e heul.\nDoue a gomz d'an dud en meur a zoare, ha dalc'h-mat, hag evit bezan war hent ar baradoz, n'eus nemet selaou mat e vouez ha senti outi.\nPa ne selaouer ket anezan, e teu ha ne gomz ket ken; tec'hel e ra pa ne zenter ket outan.\nO Jezuz, pa ne gomzet ket d'imp, pebez tenvalijen ! Pa ne vec'h ket tost d'imp, pebez yenien ! Grêt eta ma vefomp war erez da selaou ho kornzou, d'o adtremen 'n hon spered ha da. zeati oute :\nA neglectu inspirationum tuarum, libera, nos, Jesu.


Ceres (korrblanedenn) - Wikipedia\n(Adkaset eus (1) Ceres)\nUr pennad Keres zo ivez.\nskin etre 413.715×109 km\nEzkreizennegezh ar gelc'htro 0.080\nsiderel 1679.819 d\nTizh kelc'htreiñ etre 17.882 km/s\nTreuzkiz keheder 975×909 km\nTreuzkiz pol 108 718 km\nMas 9.5×1020 kg\nMas volumek etre 2.08 g×103 kg/m³\nGravitadur war he gorre 0.27 m/s²\nPrantad treiñ 0.3781 d\nTizh achap 0.51 km km/s\nTemperadur 167 K\nCeres, anvadur etrebroadel (1) Ceres (diwar al latin Cerēs) a zo ur gorrblanedenn, an hini gentañ bet dizoloet. Dizoloet e oa bet d'ar c'hentañ a viz Genver 1801 gant Giuseppe Piazzi. Dont a ra hec'h anv eus ar vitologiezh roman, hini an doueez Keres.\nE-pad ur pennadig e oa bet lakaet war roll ar planedennoù ha dilamet da c'houde. Betek ar 24 a viz Eost 2006 eo bet lakaet war roll an asteroidennoù, an hini vrasañ anezho. Er gourizad asteroidennoù emañ-hi.\nLakaet e vez an niver 1 dirak an anv hervez an doare arnevez da niverenniñ an asteroidennoù.\nE deroù ar bloaz 2015 e voe studiet a-dost gant ar sontenn amerikan Dawn a dremenas hebiou dezhi.\n↑ Koskoriad an Heol, Éditions Apogée, 2006, p. 33; Atlas de Bretagne/Atlas Breizh, Coop Breizh, 2011, p.25 "Hollved ha douar".\nAdtapet diwar « https://br.wikipedia.org/w/index.php?title=Ceres_(korrblanedenn)&oldid=1767996 »\nAsteroidennoù Koskoriad an Heol\nKemmoù diwezhañ degaset d'ar bajenn-mañ d'an 4 Gwe 2017, da 19:21.


Pajenn gentañ "L'Avenir" e waloneg da geñver gouelioù ar Waloni\nPegoulz e vo graet kement-all evit hor yezhoù eta ?\nE Beljia eo L’Avenir ur gazetenn pemdeziek anavezet mat. Nav c’hazetenn lec’hel he deus L’Avenir, an holl anezho e Waloni.\nHag e Waloni e vez komzet ar galleg mui un aridennad a yezhoù « rannvroel » : pikardeg, waloneg, loreneg, champeneg, … Bras eo ar walonegva hag avañset mat eo ar yezh e-keñver ar re all. Da geñver « Fièsses di Wallonie » (Gouelioù ar Waloni) hag a vo aozet d’an 18 a viz gwengolo, he deus divizet L’Avenir da lakaat e waloneg holl bajennoù kentañ he c’hazetennoù lec’hel. Mui ur bajennad a c’hoarioù e waloneg penn-da-benn e-barzh pep kazetenn !\nUn nebeut bloavezhioù zo e oa bet graet ar memes tra e pikardeg gant ar C’hourrier Picard, kazetenn ar Picardi. Ar gazetenn sport « L’Equipe » a reas kement-all e 2009 ivez da geñver gourfen kib Bro-C’hall mell-droad etre Roazhon ha Gwengamp.\nHag e Breizh gant Ouest-France, an Telegram ha Presse-Océan ? Biskoazh !


Chapel Itron-Varia ar Sklaerder (Perroz-Gireg) - Wikipedia\nUr chapel brudet abaoe pell amzer ha savet war ur blaenenn uhel a-us d'ar mor eo chapel Itron-Varia ar Sklaerder e Perroz-Gireg. E gouel ar Werc’hez Hantereost ez eus un deiz pardon bras hag en em vodañ a ra an dud deuet eus an trowardroioù tro-dro d'ar chapel kempennet brav ha kizellet kaer ha pinvidik hec'h istor.\nKrog e oa an aotrou Lom Kintin, person Perroz, da sevel ar chapel-mañ er bloavezh 1445. Koulskoude, nen eo bet echuet an tour ken nemet e fin ar c'hantved war-lerc'h, goude 1594, graet gant mein tennet eus kastell kozh Ploumanac'h, dismantret er memes bloavezh gant soudarded ar Roue, e-pad ar brezelioù relijion e mare Brezel "ar Re Unanet” (e galleg “la Ligue").\nDamdost da c'hwec'h kant vloaz zo e oa listri brezel o tistreiñ eus Bro-Saoz, hag int renet gant ur Breizhad, markiz Barac'h, eus Louaneg. Mat e oa an avel, sioul ar mor, glas an oabl ha seder an holl galonoù en ur dostaat ouzh ar vro. En un taol e savas ur vougenn hag a'n em ledas war ar mor hag a devaas evel ur goumoulenn; an heol a oa kuzhet, an oabl teñvalaet; ret e oa chom hep fiñval. Met an avel a zeuas da greñvaat hag en desped d'ar sturier e oa kaset al listri war-eeun war reier ar Jentilez. Ar markiz, dirak ar marv ken tost, a gouezhas war e zaoulin ha gantañ e holl verdeidi: « O, Mari, emezañ, Mamm Doue, Rouanez Breizh hag ar mor, ho pezit truez ouzhimp; saveteet ac'hanomp, hag evel testeni a anaoudegezh vat, me a savo deoc’h ur chapel! »\nA-boan ma oa echu ar bedenn ma troas krenn an avel hag e-lec'h kas al listri war ar reier, e sikouras anezhe da vont war-du an aod. Er memes koulz, a-us da reier Ploumanac'h, e voe gwelet ur barr-heol hag a ziskouezas d'ar sturier an hent da vont da borzh Perroz, e-lec’h ec’h errujont nebeut goude. Holl asambles ec’h ejont gant feiz betek ar menez o devoa gwelet warnañ ar sklêrijenn vurzhudus o tarzhañ; kouezhañ a rejont d'an daoulin evit trugarekaat ar Werc'hez. Ar markiz a brenas ul lodenn douar gant e zanvez hag e roas d'ar chapel a lakaas da sevel an anv a Itron-Varia ar Sklaerder abalamour d'ar sklêrijenn en doa roet spi dezhañ.\nEr-maez[kemmañ | kemmañ ar vammenn]\nPorched tu ar c'hreisteiz\nUn tammig a-us d'ar porched ez eus un delwenn eus ar “C’hemennadur d’ar Werc’hez” hag ur "Pieta" brav ha prizïus. Uheloc'h evit ar prenestr emañ ar Werc'hez hag he Mabig Jezuz, kizellet kaer. Er porched ez eus c'hwec'h delwenn: ar Werc'hez gant an aeled tro-dro dezhi, santez Anna, sant Pêr hag ar pevar Avieler. Ar Werc'hez, ar "C’hemennadur d’ar Werc’hez", sant Pêr, sant Paol ha sant Yann-Vadezour a zo kizellet ivez e koad an nor. Hanter devet int bet gant an ltanfoeltr, kouezhet gwechall war benn an tour.\nE korn dehou an nor, ez eus ur piñsin dour benniget eus ar XVvet kantved, gant ur penn morian en e gorn, ur soñj eus Kergustentin, tapet d'ar c'houlz-se gant an Durked otoman.\nA-us d'an nor ez eus ur C'hrist war ar Groaz, e zaoulagad leun a dristidigezh ha peoc'h enno koulskoude.\nAn aoter vras, graet e-pad ar XVIIvet kantved, a zo bet adlivet-flamm nevez ‘zo. En tu kleiz dezhañ emañ skeudenn vras hag enoret meurbet Itron Varia ar Sklaerder, kurunennet e 1946, diouzhtu goude an Eil brezel-bed, dre ma oa bet gwarezet ar chapel diouzh bombezennoù ar Saozon hag a oa o tagañ kastell dindan zouar Maez Gouez, bet savet gant an arme alaman. Bep bloaz, da ouel Mari Hantereost, pa vez ar pardon bras, e vez douget skeudenn ar Werc'hez betek ar C'hrec’h, e-lec’h ma vez miliadoù a birc’hirined ouzh he fediñ.\nWar ar mogeriou, tro-dro d'ar chapel, ez eus kalz a zent kozh all:\nsant Fieg, patron al labourien-douar, diskouezet gant ur bal en e zorn, ar sant-se deuet da Vreizh eus Iwerzhon e-kerzh ar VIIvet kantved,\nsant Nikolaz, patron ar vugale,\nsant Sebastian, merzher,\nsant Samzun, tad eskopti Dol. Gwechall e oa Perroz en eskopti Dol, ha n’eo ket en hini Landreger.\nHent ar Groaz er chapel zo bet livet gant Maurice Denis (1941), arzour brudet da vat. A-raok ar brezel e plije dezhañ dont da Berroz evit tremen e vakañsoù en e di brav war vord ar mor e Trestrignel.\nAdtapet diwar « https://br.wikipedia.org/w/index.php?title=Chapel_Itron-Varia_ar_Sklaerder_(Perroz-Gireg)&oldid=1643172 »\nKemmoù diwezhañ degaset d'ar bajenn-mañ d'an 4 Mae 2015, da 15:22.


Divroañ - Wikipedia\nFeur divroañ e 2008\n██ Feur divroañ pozitivel\n██ Feur divroañ stabil\n██ Feur divroañ negativel\nDivroañ a vez graet eus lusk an dud a cheñch bro, a ya d'ur vro all da vevañ evit ur pennad hir pe hiroc'h. Al luskad a zo boaz unan hir hag etre div vro. Bez ez eus ivez divroadegoù en ur memes bro, kaoz a vez neuze eus divroadegoù diabarzh. An divroadeg a c'hell bezañ pe hini un hinienn, pe hini strolladoù brasoc'h.\nAr c'hantreerien ne vezont ket kemeret e kont pa vez jedet pe arnodet al luskoù divroadegoù denel, dre ma n'eus ket eus ar c'hoant fiñval evit anneziañ ul lec'h nevez gant ur stumm dibad. Ne chom nemet nebeut a dud o vevañ en doare-se. Ne vez ket kemeret e kont ivez ar fiñvoù berrbad gant palioù evel beajiñ, touristelezh, piric'hinaj, dre ma n'eus ket ur c'hoant anneziañ dibad pe war un hir dermen el lec'hioù gwelladennet.\niom.int, Aozadur etrebroadel ar fiñvoù denel\nCIA World Factbook a ro da c'houzout ar sifroù dre bro.\nStalker's Guide to International Migration Ul lec'hienn evit reiñ da gompren ar fiñvoù denel gant kartennoù ha statitiskoù\nIntegration : Building Inclusive Societies (IBIS)\nMigration, refugees and displacement (UNDP) o reiñ displegadennoù war ar fiñvoù denel gant statistikoù.\nOnline-Dossier on Flight and Migration Dezrevell gant studierien alaman\nAdtapet diwar « https://br.wikipedia.org/w/index.php?title=Divroañ&oldid=1960969 »


Lise Diwan : gwellañ lise e Frañs ! - Skol Diwan Roazhon\nGouzout hiroc’h war « Ar rouedad Diwan » 5 a viz Ebrel 2013\nFouge oa e liseidi Diwan Karaez p’o doa klevet ar c’heloù : o lise oa bet anavezet evel an hini gwellañ e Frañs, dirak liseoù Pariz Henry IV ha Louis Le Grand, hervez renkadur ar Figaro !!! Meur a zezverkoù vez kemeret e kont gant ar renkadur-se : ar feur degemer er bachot, ar barregezh da gas ar skolidi war-raok, heuilh ar skoliata etre an eilvet klas hag ar c’hlas Termen. Siwazh... disoñjet en deus ar c’hazetenner a ginnige ar renkadur 2013 da zisplegañ penaos e oa ar brezhoneg yezh ar c’helenn el lise-se. Gourc’hemennoù d’al liseidi ha d’ar skipailh pedagogel bepred !


Felix von Luschan e 1907\nFelix Ritter von Luschan, ganet d'an 11 a viz Eost 1854 e Hollabrunn (Aostria-Izel) ha marvet d'ar 7 a viz C'hwevrer 1924 e Berlin (Alamagn), a oa ur mezeg aostrian hag a droas da zenoniour, da ergerzhour, da henoniour ha da tudour.\nMirdi an Dudoniezh Berlin (1900)\n2.1 Studiadennoù kentañ\n2.2 Furchadennoù e Zincirli\n2.3 Studiadennoù en Afrika\n3.1 Teknikoù arnevez\n4 Labourioù embannet\nBugel kentañ Maximilian Ritter von Luschan (1821-1883), alvokad e lez Aostria, ha Christine Hochneder (1833-1879=, ur Vrazilianez a orin tirolian, e oa Felix von Luschan. Eus kêr Lužan e Bosnia e teu anv an tiegezh, a oa staliet eno betek Emgann Kosovo e 1389 kent dilojañ da Ljubljana. E 1858 ez eas ar familh Luschan da Wien da vevañ. Ur breur, Oskar, en devoe Felix e Wien.\nLiammoù start a oa etre ar familh Luschan ha an douarour Ferdinand von Hochstetter ; dre al liammoù-se e reas F. von Luschan anaoudegezh gant enklaskerien europat – ha gant merc'h an douarour, bet ganet e 1864.\nAdalek 1871 e studias F. von Luschan ar vezegiezh e skol-veur Wien. Daou vloaz war-lerc'h e voe kontour Kevredigezh an Denoniezh e Wien, ha prientiñ a reas an dastumadegoù evit an Diskouezadeg Hollvedel a voe dalc'het en Aostria-Hungaria e 1873 ; e 1874 e voe diskouezer evit kador ar vevedouriezh er Skol-veur, ha mirour Kevredigezh an Denoniezh. E 1878, d'an oad a 24 bloaz, e voe doktor war ar vezegiezh.\nEn hevelep bloavezh ha betek 1879 e voe pennvezeg lu Aostria-Hungaria e Bosnia.\nA-c'houde marv e vamm e 1879 ha hini e dad e 1883 e fellas da F. von Luschan kuitaat Wien.\nGoude e amzer-soudard e studias an henoniezh hag an denoniezh er Balkanioù, hag e 1880-1882 e labouras en ospital Wien ma voe surjian ha bredvezeg. E-keit-se e reas furchadennoù henoniezh e Dalmatia hag e Montenegro.\nE 1882 e voe testeniekaet e Skol-veur Wien war an denoniezh hag an dudouriezh. Bloaz goude e kemeras perzh en un ergerzhadeg e Turkia gant Karol Lanckoroński hag en ergerzhadeg an Aostrianed e Turkia hag e Siria.\nE 1885 e voe Felix von Luschan besrener Mirdi roueel an Dudoniezh e Berlin, ma voe rener rann Afrika hag Okeania adalek 1904 betek 1910.\nD'an 22 a viz Gouere 1885 e timezas gant Emma von Hochstetter, hag a c'houblad a yeas da Verlin da chom.\nE 1888 e voe Felix von Luschan doktor war ar brederouriezh e Munchen ha kelenner war an dudoniezh e Skol-veur Berlin.\nE 1888 ha 1890 e kemeras perzh en ergerzhadegoù Karl Humann e Zincirli (Turkia), ma renas ergerzhadegoù all e 1891, 1894 ha 1902.\nE 1905 e voe pedet F. von Luschan hag e wreg gant ar British Science Association e Suafrika.\nAdalek 1909 betek e leve e 1922 e voe kelenner war an denoniezh e Berlin.\nE 1913 ez eas ar c'houblad da Aostralia, ma klevjont keloù eus tarzhadenn ar Brezel-bed kentañ en Europa ; dibab a rejont chom hep distreiñ d'o bro ha treiñ war-du stadoù-Unanet Amerika, a oa neptu d'ar mare.\nE 1923, hag eñ klañv-bras dija, e kemeras perzh en e emvod diwezhañ e Kevredigezh Berlin evit an Denoniezh, an Dudoniezh hag ar Ragistor. Ur veaj a reas en Egipt en hevelep bloavezh, kent mervel e Berlin d'ar 7 a viz C'hwevrer 1924.\nKrennbennegezh ha hirbennegezh\nF. von Luschan, 1889\nE 1871, hag eñ o kregiñ gant ar Skol-veur, ez embannas Felix von Luschan e studiadennoù denoniel ha henoniel kentañ ; ar glopennouriezh e oa an dodenn bennañ anezho, da lavaret eo framm ha mentoù klopenn mab-den. E 1872 ez embannas e bennnadoù skiantel kentañ dre Kevredigezh Denoniel Wien.\nPa oa o labourat e Bosnia (1879) e tastumas traezoù tudouriel, e voe stummet war an aozañ furchadennoù hennoniezh, e vuzulias korfoù hag e teskas arabeg, galleg ha saozneg. E 1882 e kemeras perzh en ergerzhadeg a brenas heroon Gjölbaschi-Trysa e Likia (e proviñs Antalya Turkia a-vremañ) evit Aostria.\nFurchadennoù e ZincirliAozañ\nE Zincirli (proviñs Gaziantep e Turkia) e voe F. von Luschan rener ur furchadeg e dismantroù ar gêr hitit Sam'al, tost da harzoù Siria, a oa bet dizoloet gant an Aostrianed e 1883. Brudet er bed a-bezh e voe F. von Luschan pa embannas disoc'hoù ar furchadennoù e 1893, abalamour m'en devoa prouet e oa Sam'al kêr-benn ur rouantelezh hitit etre 1200 ha 709 kent hon amzer.\nDre zielfenniñ kavadennoù henoniel, korfadurel, sevenadurel ha yezhoniel ar furchadeg-se e c'hallas F. von Luschan prouiñ e oa bet pobladoù armenian en Anatolia kent donedigezh an Henc'hresianed. Goude bezañ studiet klopennoù e c'houlakaas donedigezh poblañsoù eus India an Norzh, ar Romed.\nStudiadennoù en AfrikaAozañ\nE Suafrika (1905) e reas F. von Luschan enrolladennoù fonografek, ha pa oa rener rann Afrika e Mirdi roueel an Dudoniezh e Berlin e tiorroas dastumadeg afrikan ar mirdi dre enporzhiañ pezhioù arzel ivor hag arem eus Dahomey. « Hendraoù Dahomey » a droas da zastumadeg vrasañ ar mirdi, ha Felix von Luschan e voe an den kentañ ouzh o deskrivañ hag o anavezout evel pezhioù arzel gwirion, a lakae a-live gant re Europa ha dreisto evit ul lodenn anezho.\nKartenn livioù kroc'hen mab-den\ngant Felix von Luschan (1927)\nUnan eus korfadurourien bennañ eo Felix von Luschan hiziv an deiz c'hoazh.\nLuc'hskeudennoù ar studiadennoù likian a embannas e 1889 zo lakaet c'hoazh e-touez ar re wellañ a zo bet graet war tachenn an denoniezh.\nF. von Luschan e voe ar skiantour kentañ oc'h ober gant ur sonenroller hezoug evit dastum komzoù ha kanaouennoù.\nE lodenn gentañ an XXvet kantved e voe embannet « skeul Von Luschan » livioù kroc'hen mab-den.\nA-enep mennozhioù an nazied a enebe « gouenn » an Arianed ouzh « gouenn » ar Yuzevien e savas Felix von Luschan er bloavezhioù 1920. Diskouez a reas, dre ar yezhoniezh hag ar gorfadurezh, e oa tost ar Yuzevien d'an Armenianed ha da bobloù Persia. A-enep un urzhaz etre ar pobladoù e savas ivez.\nDiskar a reas enepyuzevegezh an nazied, hogen ne gredas ket en ur Stad yuzev e Palestina, pa soñje dezhañ e oa re baour ar vro evit Europiz, ha dic'hallus lakaat peoc'h etre ar Yuzevien hag an Arabed.\nDaoust da gement-se e vez brudet fall hêrezh Felix von Luschan en abeg da implij e labourioù gant an nazied.\nGwelit Österreichisches Biographisches Lexikon (de)\n↑ Un titl a enor e oa Ritter, alamaneg evit "marc'heg", betek ma voe berzet an noblañs e 1919 ; deuet eo da vezañ un tamm eus anv ofisiel an tiegezh : « Ritter Felix von Luschan » e oa kent 1919, « Felix Ritter von Luschan » da c'houde.\n↑ 2,0 2,1 2,2 2,3 2,4 2,5 ha2,6 Peter Ruggendorfer, Felix von Luschan (1854-1924): Leben und Wirken eines Universalgelehrten, Boehlau Verlag, 2009, ISBN 978-3-205-78146-2 (de)\n↑ Bez un haroz pe un harozez henc'hresian eo un ἡρῷον heroon.\n↑ Otto Benndorf, Das Heroon von Gjölbaschi-Trysa, A. Holzhausen, Wien, 1889, ASIN B001CFZW10 (de)\n↑ Gert A. Zischka, Allgemeines Gelehrten-Lexikon, Kröner Verlag, Stuttgart, 1961 (de)\n↑ Felix von Luschan, Völker Rassen Sprachen, Welt, Berlin, 1922 (de)\nAdtapet diwar « https://br.wikipedia.org/w/index.php?title=Felix_von_Luschan&oldid=1867313 »\nDernière modification le 6 Meu 2020, à 13:50\nKemmoù diwezhañ degaset d'ar bajenn-mañ d'an 6 Meu 2020, da 13:50.


Dic Penderyn (1808 – 13 a viz Eost 1831), a oa anvet Richard Lewis e gwironez, a oa ur micherour eus Kembre a c'hounezas brud dre ma voe e penn Emsavadeg labourerien Merthyr Tudful e 1831.\nGanet e oa bet en Aberafan ha labourat a rae en ur vengleuz glaou e Merthyr Tudful. E mizioù Mae ha Mezheven 1831 e oa krog mengleuzierien Merthyr da vanifestiñ a-enep o goproù izel, ha Richard Lewis a oa unan eus an dud a oa en o fenn. Ken kalet e oa ar manifestadegoù ma voe kaset an arme da Verthyr Tudful. E-pad ur sizhun, e deroù Mezheven, e voe emgannoù etre ar soudarded hag ar vicherourien, a oa armoù ganto ivez. A-benn ar 7 e oa an arme e penn an traoù en-dro, dre nerzh. C’hwec’h den warn-ugent a voe harzet dre m’o doa kemeret perzh en emsavadeg. En o zouez e oa ur mengleuzier 23 bloaz anvet Richard Lewis ha lesanvet Dic Penderyn, diwar anv ar geriadenn ma oa o chom.\nTamallet e voe dezhañ bezañ gloazet ur soudard skosat gant ur vaionetezenn. Daoust ma ne oa prouenn ebet a-enep dezhañ, daoust ma ne oa ket ar soudard gloazet evit lavaret gant piv e oa bet taget, ha daoust ma nac’he Dic Penderyn en dije graet kement-se, e voe kondaonet d’ar marv gant ul lez-varn e Kerdiz. Hiziv e soñjer e fellas d’ar gouarnamant reiñ ur gentel d’an emsaverien, en ur lazhañ unan anezho. Eñ e voe an hini nemetañ a voe kondaonet d'ar marv, pa oa bet harzet ouzhpenn 20 a dud. Krouget e voe Dic Penderyn d’an 13 a viz Eost 1831. Miliadoù a dud a gemeras perzh en e obidoù. Ha goude e varv e voe gwelet evel ur merzher gant tud ar vro, ha pelloc’h zoken.\nAdtapet diwar « https://br.wikipedia.org/w/index.php?title=Dic_Penderyn&oldid=1498118 »


Menez Nokogiri | E skeud ar bleuñv kerez\nKontañ a rin amañ ma beajoù da vro Japan\nRoll pennadoù beaj 2013\nRoll pennadoù beaj 2014\n29 Meu 2013 6 Evezhiadenn\nby dervnewg in Karned beaj Tikedennoù:boued, Chiba, evaj, Honshū, Kantō, Kyonan, templ\nAbred ‘m eus ranket sevel hirie peogwir e oa emgav da 8e e ti-gar Shinagawa a zo da 1/2eur metro (linenn Yamanote) eus ma zi. Daou eus ar strollad e oamp hag emgav hor boa da 7e20 evit mont kuit. Erruout omp en ti-gar ha graet anaoudegezh gant teir flac’h eus Bro Suis erruet dec’h a rafe ar bourmenadenn hirie ganeomp. Un tamm hir eo bet an hent rak da gentañ tout e rankemp tapout un tren e-pad un eur (linenn Yokosuka, betek ti-gar Kurihama), goude-se ur bus betek ar porzh er gêr-se hag ur vag betek Kanaya, e tu all bae Tōkyō.\nUr bern erer a oa o heuliañ ar vag ha chomet omp er-maez a-hed ar veaj, plijus-kenañ e oa bezañ tost d’ar mor evel-se! Erruet omp tro 11 eur. Gwelet hon eus da gentañ “santual an amourouzien”, ur c’hloc’h da seniñ evit ur c’houblad ha morailhoù bihan tro-dro.\nUl lec’h romantel-kenañ eo war a seblant (Kenji en deus diskouezet deomp ur skeudenn ‘oa deuet a-benn da dapout gant ar c’hloc’h, an heol o vont da guzh hag ar Fuji…) Debret hon eus diouzhtu en ur preti boued-mor (evel-just!), en un doare kreizenn kenwerzh, a-benn kregiñ da bourmen goude. Tañvaet ar c’huri japanat ganin neuze! Lâret e vez eo ur meuz eus ar vro peogwir eo bet degaset ar c’huri da Japan dre ar porzhioù-mor gant Saozon. Un tamm disheñvel eus hini Indez eo (kalz teñvaloc’h) met mat ‘m eus kavet!\nPal ar bourmenadenn a oa Nokogiri Yama (menez heskenn).\nBet omp da gentañ e-krec’h ar menez gant ur fungarr. Ur sapre gweledva a zo aze (ha sañset eo gwelloc’h c’hoazh pa vez dizolo an amzer, gwelet e vez ar Fuji hag an Tokyo SkyTree!) daoust d’an amzer bezañ brav ha tomm ne oa ket trawalc’h evit gwelet pell. Domaj eo!\nKroget omp da ziskenn neuze. Da gentañ da welet ar “c’hant-shaku Kanon” (Kanon 30m neuze, shaku o vezañ 30cm), bamus penn-da-benn.\nPignet omp c’hoazh da welet an “Ifern” (Rurikô Observatory) a-benn kaout ur gweledva a-feson (uheloc’h e seblant bezañ evit beg ar menez pa erruer a zo da 329m) ha diskennet ar menez o sellout ouzh ar 500 diskibl mein a zo a-hed an hent. En traoñ e vez kavet an Nihonji Daibutsu, ur bouddha 31m uhelder (uhelañ hini Japan!). Bras eston ivez.\nUr banne evaj a-benn tapout nerzh evit pignat en-dro (Minute Maid rezin gwenn hag aloe, gant tammoù… Iskis un tamm met skañv ha kentoc’h mat!). Berr a-walc’h eo an hent evit pignat en-dro a-benn ar fin (keñveriet gant an hent evit diskenn) neuze n’eo ket bet re start pignat tout ar skalieroù en-dro. Teir siell ‘m eus bet hirie (hini ar vag, hini ar fungarr hag hini ar bouddha bras) ! ^^\nDiskennet omp en-dro gant ar fungarr ha bet betek un onsen. An onsen a zo ar c’hibelloù foran hengounel. Ret eo bezañ propr a-raok mont e-barzh an dour, mont en noazh hag an dour a zo tomm (un tamm ouzhpenn 40° e oa hirie da skouer). Paotred ha merc’hed a zo dispartiet evel-just.\nBet on gant unan eus merc’hed Suis (an hini yaouankañ, ar re all n’o deus ket fellet mont), goude bezañ diwisket omp bet er gibell. Hon-unan e oamp! Plijus-tre eo soubañ en dour tomm evel-se, distanus-tre goude an diskenn/pignat skalieroù hon eus graet!\nChomet omp un 20 munut bennak en dour d’am soñj, met pep hini ac’hanomp deus ranket mont kuit eus ar gibell d’ur mare zo. Santout a raen ma c’halon o talmañ kreñv-kreñv! Goude, e oamp mezevellet un tamm…\nNe oa neuz ispisial ebet gant Kenji padal an tri all ac’hanomp a oa bet en dour a oa ruz-mik! Ur spont.\nUr prantad plijus eo bet ha distreiñ a rin gant plijadur en un onsen d’am soñj ^^\nA-raok kregiñ gant ar veaj distro omp bet o welet ar stalioù en-dro ha prenet ‘m eus ur wastellenn dic’hortoz : baumkuchen ! War a seblant eo bet degaset ar sekred-kegin gant ur prizoniad alaman e-kerzh ar brezel etre Sina ha Japan. Un dibenn-pred “hengounel” eo bremañ e Japan! Gwelet e veze an dud o labourat, brav e oa da welet! Mat-tre eo ar wastellenn ouzhpenn! Ur bern “boued-feur” a oa er stal, en o-zouez ar frouezhenn biwa a vez kavet kalz er vro. Ur wezenn ‘m eus gwelet ha moutig-tre oa ar frouezh-feur ^^ Met n’am eus ket kredet prenañ un dra bennak gant blaz biwa evit tañva.\nEr veaj distro e oamp holl badaouet goude an onsen. Tañvaet ‘m eus un evaj nevez, te yen pechez ha sakura (met n’am eus santet diforc’h ebet gant un te yen pechez ordinal…). Er bus da vont betek an ti-gar e oan azezet e-kichen ur paotr kozh a zo kroget da c’houlenn eus pelec’h e oan o tont ha tout, ur gaozeadenn dic’hortoz ha plijus (e saozneg). En tren ‘m eus klasket lenn met manet on kousket ha dihunet just a-raok Shinagawa! Aes kenañ eo menel e trenioù ha metro bro Japan ur spont… Ha war memes tro e vez kemennoù ordin evit lârat pelec’h eo erru an tren (dre vras e japaneg, amzer da glevet anv an arsav-lec’h, met e saozneg ivez war linennoù zo), skrammoù a vez ivez evit heuliañ an hent, kemennoù pa vez labourioù/gwallzarvoudoù hag all. Un drugar eo beajiñ gant an trenioù evit ar mare! Ur veajig Yamanote evit distreiñ, prenet udon (toazennoù ed-du) da zebriñ da goan, gwastilli (briochennoù matcha/fav ruz ha gwastilli klaseloc’h gant chokolad, doare cookies un tammig) hag ur banne fanta pechez (kentoc’h plijus!).\nPetra ‘vo graet a-benn warc’hoazh? Kevrin!\nMeur a gartenn a lakan hirie…\nGwelout a rit Shinjuku ha Minato? Se ‘zo kreiz-kêr Tōkyō. Shinagawa a welit ivez, du-hont hon eus tapet an tren. Ur mennozh neuze eus an hentad tren ha goude-se eus ar veaj gant ar vag betek tu all ar pleg-mor!\nBeaj war vag ha spisoc’h e-kichen menez Nokogiri\nHag ar menez a dostoc’h c’hoazh!\n(13886 paz, met ur bern anezho er skalieroù !!)\nPrevious Asakusa hag an Tokyo Skytree Next Roppongi\n6 Evezhiadenn (+add yours?)\nMeu 29, 2013 @ 15:30:55\nOnsen ‘zo dispar ma peus poan kousket diouzh an noz, sur!\nMeu 29, 2013 @ 15:52:16\nPa oan bet en ur onsen e oa bet laret gant DJ e teue aliesoc’h ar merc’hed da gwalc’hin sall ar paotred pa oa estranjourien o tont (hag eveljust e oant deuet 😉 )\nMeu 30, 2013 @ 01:59:49\nYa! Manet on kousket abred dec’h! 🙂\nPeogwir eo lousoc’h ar baotred estren?\nTrackback: Sul 7 | E skeud ar bleuñv kerez\nTrackback: Kamakura | E skeud ar bleuñv kerez\nDistro da Japan !Gwengolo 8th, 2014\nAn devezh bras !\nDevezh diwezhañ ha beaj distro\nOkayama ha Kurashiki\nKanazawa mod sioul\nPrientiñ ar veaj\nBlogoù beaj e brezhoneg\nBlog Skolaj Diwan Jakez Riou\nBlogoù beaj Japan\nI am losing my French\nMon Japon à moi\nRoad 2 Japan\nDeomp pelloc'h em beajoù!\nMa albom Flickr\nVeezeet Beaj 2014\nTokyo Transfer Guide\n[View the story "Japan tweets" on Storify]\nGrit evel 12 heulier all !\nAkihabara Arakawa arzoù boued Bunkyō Chiba Chiyoda Chūbu Chūgoku Chūō evaj Ginza Hachiōji Hakone Hamamatsuchō Hikone Hiroshima Honshū Ikebukuro Itsukishima Kamakura Kanagawa Kanazawa Kansai Kantō kastell Kita Kyonan Kyōto Kōtō liorzh marc'had Marunouchi Meurgêr Tōkyō Minato mirdi Mitaka Miyagi Miyajima Nagata Nara Nihon sankei Nikkō Nintendo Odaiba Omihachiman Osaka prefeti Gifu prefeti Hiroshima prefeti Ishikawa prefeti Kyōto prefeti Nara prefeti Osaka sakura Sanmeien santual Sendai Shibuya Shiga Shinagawa Shinjuku shinto skol-veur Sumida-ku Taitō Takayama te templ tisavouriezh Tochigi Toshima tren Tōhoku Tōkyō yokai\nKrouit ul lec'hienn pe ur blog digoust war WordPress.com. •


Armand Jung a sav ur goulenn dre gomz da Aurélie Filippetti na zeu ket a-benn da arguziñ gwall vat evit ul lezenn pa weler an disoc'h a zo bet d'ar cheñchamantoù evit ar yezhoù rannvro e danvez lezenn Peillon.\nMa pleg ar Gouarnamant dindan gwask ar C'Huzul-stad a ya er-maez eus e zachenn lezennel evit reiñ un ali politikel, daoust hag emaomp en un demokratelezh ?\nGoulenn Armand Jung\nJean-Jacques Uvoas a zispleg taolioù gwidre ar C'Huzul Stad o klask mirout na vefe kadarnaet Karta Europa ar yezhoù.\nLizher Jean Jacques Urvoas - amañ\nBrezhoneg er Post : Ai'ta degemeret gant ar renerez rannvro\nIzili ar strollad Ai’ta ! zo bet degemeret e Roazhon, hirie, d’ar 27 a viz Meurzh, gant Anne Nicolas,renerez nevez Ar Post e Breizh. Dibaoe meur a vloaz e c’houlennomp ma vo talvoudekaet ar brezhoneg en tier-post e Breizh : staliañ panelloù en div yezh, lakaat war-wel an implijidi brezhonegerien, kaout tu da choaz ar brezhoneg er mekanikoù…\nPajenn 5 eus 15


Andijk (distagañ : ) a zo ur gumun e proviñs Noord-Holland, e rannvro West-Friesland en Izelvroioù. Stok ouzh an IJsselmeer eo. Diwar an nederlandeg e teu anv ar gêr : "aan de dijk", da lavaret eo war ar fardell. 47,69 km² eo gorread Andijk ha d'an 31 a viz Mae 2009 e oa 6 474 annezad enni.\nUn iliz vihan a voe savet eno e 1667. E-pad ma voe aloubet an Izelvroioù gant arme Napoleon e voe lakaet Andijk da gêr dizalc'h d'ar 1añ a viz Genver 1812, diwar un dekred gant an impalaer bet savet d'an 21 a viz Here 1811. Pinvidik eo an douaroù en Andijk, hag eno e vez gounezet legumaj. Eus Andijk ivez e vez kaset dour mat da evañ da beurrest ar rannvro. E 1926-27 e voe savet ur polder 40 ha gorread dezhañ er Zuiderzee, en Andijk.\nGroene kerk (iliz wer) Andijk\nE kuzul-kêr Andijk ez eus 13 dileuriad :\n"De Andijker" a zo ur gazetenn lec'hel bet krouet e 1921, hag a c'haller lenn war internet ivez. Ouzhpenn keleier e kaver enni dielloù diwar-benn ar vuhez wechall en Andijk.\nLec'hienn ofisiel Andijk\nAdtapet diwar « https://br.wikipedia.org/w/index.php?title=Andijk&oldid=1807488 »\nDernière modification le 29 Gwe 2018, à 10:58\nKemmoù diwezhañ degaset d'ar bajenn-mañ d'an 29 Gwe 2018, da 10:58.


Plesei - Wikipedia\nSant-Nikolaz-an-Hent betek 2015, Pontkastell-Keren abaoe 2015\n5 248 ann. (2017)\n47° 32′ 33″ Norzh\n1° 53′ 09″ Kornôg / 47.5425, -1.88583333333\nbihanañ 1 m — brasañ 66 m\nPlesei (Plessé e galleg) zo ur gumun a Vreizh e Liger-Atlantel, e gevred ar vro.\n3.1 Kendirvi Lalokan\n3.4 XXIvet kantved\n4.1 Ardamezeg ar familhoù\n8.1 abaoe 1962\n8.2 etre 1793 ha 2009\nPlesei zo unan ag ar c'humunioù brasañ a zo el Liger-Atlantel, kement ha Pariz eo, gant 10 400 hektar. Teir bourc'h zo enni : Plesei, Le Deresny, Le Coudray.\nAr stêr Izar a dreuz ar gumun.\nPlebe que dicitur Sei, 854; Ploissiaco, 1062; Plesseit, XIIIt; Pleusse, Plusse, 1254; Plesse, 1287; Plesseyacum ?, 1371\nUn anv brezhonek a orin eo anv ar gumun. Savet eo diwar ple, deuet eus plouef, ha Sei, anv un den, marteze ur sant, Sei pe Seog. Meur a gêriadenn a zo er gumun gant an anv "Sei" : Tresei, Lann-Sei… En 854 en ur skrid latin eus kartular Redon ez eus anv eus Plebs que dicitur Sei, meneget evel parrez vrezhonek.\nE fin an IXvet kantved ha deroù an Xvet kantved e oa bet Alan Iañ o chom e Plesei, e kastell Sei war ribl ar stêr Izar. Nend eo ket mui ar c'hastell anezhañ avat. E penn kentañ an XIXvet kantved e veze gwelet e roudoù war ar parkeier c'hoazh.\nAlan Iañ a oa roue Breizh, trec'het ar Vikinged gantañ e Kistreberzh.\nLavaret e vez eo bet ar mare-se "oad aour" Plesei. Pezh a zo gwir a-walc'h. Evel-se Alan Iañ, e vibien Budig ha Derrien hag e goskor o deus degemeret Eudes, Roue Bro C'hall e kastell Sei.\nHervez istorourion zo, ez eus bet ur villa roman hag ur c'hreñvlec'h galian kent bout adsavet gant ar roue.\nPa voe savet an hent bras etre Gwenred ha Plesei e penn kentañ an XIXvet kantved ez eus bet dizoloet bezioù ag ar Grennamzer uhelañ.\nHervez ur vojenn ez eus ur c'haridenn etre pezh a oa ar c'hastell hag un tour e Gwenvenez-Penfaou...\nWar an dorgenn el lec'h ma oa ar c'hastell gwezharall emañ kêriadenn "Sant Kler" hiziv an deiz. Sant Kler a zo ur Sant a bouez er barrez. Ur chapel a oa er gêriadenn betek he distruj e-pad an Eil brezel bed. Pont Sant Kler a zo bet distrujet ganti ivez.\nWar-lerc'h eo bet ar gumun dindan beli familh Roc'han a Vlaen.\nEr XIVvet kantved e voe savet un aluzendi Sant Armel er Rozay gant Arzhur II.\nMeneget eo ar barrez e diellevr Redon, e 854: Kovellig ha Brithael, kendirvi Lalokan o doe galvet ar mac'htiern Houarnskoed (Hoiarnscoit) evit bout e penn kêriadenn "Treb-Hinoi" a oa da Lalokan kent e varv. E Sarant (Gwenvenez-Penfaou) eo bet ar varn gant menec'h Redon.\nKrouet e voe kumun Plesei e 1790 diwar ar barrez katolik. Lakaet e voe e Kanton Sant-Nikolaz hag e Bann Blaen. E 1800 e voe lakaet en Arondisamant Savenneg .\n238 gwaz ag ar gumun a gollas o buhez abalamour d'ar brezel, d.l.e. 4,38 % eus he foblañs e 1911 .\nLakaet e voe ar gumun e Kanton Pontkastell-Keren pa voe diskaret Kanton Sant-Nikolaz-an-Hent e 2014 .\nLucien Mazan (1882-1917), lesanvet Petit Breton, aet ar maout gantañ e Tro Bro-C'hall war varc'h-houarn e 1907 ha 1908. Lazhet e voe er Brezel-bed kentañ e Troyes.\nCharles Perron (1893-1958), livour gall, aet da anaon e Naoned d'an 18 a viz Ebrel.\nMichel Manoll (1911-1984), skrivour ha mignon da René-Guy Cadou.\nGeotet e deir daerenn en argant.\nEn argant e gebrenn en sabel heuliet gant teir melionenn ivez en sabel\nIliz katolik Sant Pêr Plesei (1875),\nChapel ar Plessis, (XVvet),\nManer ar "chêne vert" (XVII-XVIII), an aotrou Tregwel e oa e berc'henn,\nMeur a fetan "hud", en Draeneg hag e Sant Kler (a bare poan an daoulagad),\nKastell Karheil, distrujet eo bet e pad an Eil brezel-bed gant ar bombezadegoù.\nUr bochad kestell zo er gumun :\nKastell "Sein des bois",\nKastell Boduan ...\nHa Peulvan "dent Gargantua" etre Lann-Sei ha Sant Kler. Hervez ar sorbienn e oa kouezhet ar peulvan diouzh botez Gargantua ha flastret en doa ur pesketaer hag a oa dindanañ.\nEmañ Plesei e Bro C'hallo, komzet e vez gallaoueg er gumun eta.\nAr brezhoneg zo bet komzet ivez gant tud Plesei gwezharall, ur bochad anvioù-lec'h brezhonek a zo er gumun, muioc'h ag 20% hervez labour Jean Yves Le Moing. Setu lod anezho: Toulan (toul-lann), Tresé (Tre-Sei), Govelo, Couët-Dan, Hinlès (Hen-lez), Tregouët (Tregoed), Dresny (Draeneg).\nGallout a reer gwelet eo aet Kerguemer (1420) da gCarguemey (1562) etre ar XVvet hag an XVIvet kantved. Ar ger "kêr" aet da "car" a c'hell bout arouez ur cheñch yezh.\nUr arouez arall eo "Quélme", n'eo ket aet ar ger-se da "gKalvez". Neuze eo bet kollet ar brezhoneg e Quélmé er XIVvet kantved marteze.\n2008 Bernard Lebeau Divers gauche\n1995 2008 Paul Daniel -\netre 1793 ha 2009Aozañ\nLec'hienn an ti-kêr : \nUl lec'hienn diwar-benn istor ar barrez : \n(br) Plesei war Geobreizh\n↑ Erwan Vallerie, Diazezoù studi istorel an anvioù-parrez. Corpus. An Here. 1995\n↑ Cassini - EHESS - Fichenn kumun Plesei\nAdtapet diwar « https://br.wikipedia.org/w/index.php?title=Plesei&oldid=1867207 »\nDernière modification le 5 Meu 2020, à 08:03


Ar Vélodrome d'Hiver zo anv ur velodrom bet savet e Pariz e 1909 ha diskaret e 1959. Anvet e vez ar Vel' d'Hiv, e galleg ar pemdez. Er straed Nélaton, er XVvet arondisamant, e oa.\nPlakenn-gounaat skrapadeg 1942.\nAozet e veze un toullad abadennoù-sport ennañ, evel « C'hwec'h-devezh-Pariz », krouet e 1913. 17 000 a dud a c'helle azezañ ennañ, war diri, ha sellet ouzh ar sportourien war varc'h-houarn, o redek war ur roudenn 250 m e koad-sapin.\nKrogadoù boks a veze dalc'het ennañ ivez. E 1931 e voe kempennet evit reiñ bod da grogadoù tennis, basket-ball, hockey hag abadennoù-ruzikat war skorn.\nGoude an Eil Brezel-bed e veze dalc'het tournamantoù boks brudet-tre eno (gant Marcel Cerdan pe Sugar Ray Robinson da skouer), kenstrivadegoù war varc'h ha dibunadegoù-kinnig dilhadoù nevez zoken.\nDaoust da se eo anavezetoc'h ar velodrom-se bremañ abalamour da Skrapadeg ar Vélodrome d'Hiver, a d'ar 16 ha d'ar 17 a viz Gouere 1942, pa voe bac'het un 13 000 bennak a Yuzevien a-raok bezañ kaset da gampoù-bac'h gall, hag alese da Gampoù ar marv da Alamagn.\nE 1959 e voe kaset ar velodrom d'an traoñ.\nSavouriezh ha sport e Frañs, 1918-1945 : un istor politikel ha sevenadurel\nAdtapet diwar « https://br.wikipedia.org/w/index.php?title=Vélodrome_d%27Hiver&oldid=1588895 »\nDernière modification le 23 Eos 2014, à 17:11\nKemmoù diwezhañ degaset d'ar bajenn-mañ d'an 23 Eos 2014, da 17:11.


Mots clés : Votre destinationL'appel du largeÉchappée natureUn pays façonné par l'histoireUne destination qui bougeUne Terre de saveursPays de BrestVous logerVous restaurerVous divertirInfos pratiquesL'Office de Tourisme et VousL'équipeVenir à BrestSe déplacerStationnerRester connectéRadios & télé localesAutres infos utilesMétéo & marée\tJuin\nSuivant\tVous êtes ici : Accueil PAJENN E BREZHONEG - LEC�HIENN GENROUEDAD\nBrest… ur gêr troet da vat war-du ar mor. Gant martoloded vrudet ha merdeerien veur eo bet goveliet hengoun mor ar geoded. Alies eo bet kontet ha kanet an aergelc’h dibar a oa o ren e Brest kozh. Aze emañ ar vorlenn, tostik-tost, o pediñ ac’hanoc’h da vont da veajiñ. Deuit da zizoleiñ al ledennad dour dibar-se ha da analañ aer yac’h ar mor ! War dreuzoù Brest emañ ar vro en he c’haerañ : aodoù diwallet, maezioù kemm-digemm o livioù hag ur glad sevenadurel hep e bar ! Deuit ganeomp ‘ta da benn ar bed. Brest, ur veurgêr birvilh enni ! KARTENN IDENTELEZH AN TEROUER Brest hiziv zo : Meur a c’hennad war gresk : lestrsaverezh, imbourc’h ha diorren, skiantoù ha teknologiezhioù ar mor, gounezvouederezh.\n2300 a studierien.\nUn aerborzh etrebroadel (817 000 a dreizhidi) ; ur porzh mor don ; 15 TTB Atlantel bemdez etrezi ha Pariz ; 2 c’hourhent hep treizhaj war-du Roazhon ha Naoned.\nUl leurenn vroadel, kreizenn ar c’hendalc’hioù ; ur sal sonerezh a vremañ; un dachenn an diskouezadegoù.\nOcéanopolis, ur park evit dizoleiñ ar meurvorioù\nPorzh-bageal kentañ Breizh (gant obererezhioù merdeiñ a-leizh)\nBep 4 bloaz e vez aozet ur gouel mor etrebroadel (ar wech a zeu : Brest 2012).\n47 leti etre 1* ha 3*, da lavaret eo 1741 a gambreier; 4 leti-annez; teir zachenn-gampiñ; un herberc'h yaouankiz; 300 preti.\nMorlenn vrasañ Europa (150 km2), ar Mirva Louzawouriezh Broadel (an eil en Europa), Mirdi ar Verdeadurezh, Mirdi an Arzoù-kaer. Brest Meurgêr ar Mor gant un nebeud sifroù : 8 kumun\n209 480 annezad (ha 145 200 anezho e Brest)\nAL LEC’HIADOÙ HAG AN AVEADURIOÙ TOURISTEL\nUr park dibar en Europa evit dizoleiñ ar meurvorioù ! Eus ar pennaheloù d’an trovanoù, en ur dremen dre aodoù Breizh, e vez roet an tu deoc'h da ergerzhout holl vorioù ar bed. Ur veaj evit tostaat d’ar skiant hag evit gwelet abadennoù leurennet-kaer e-pad un devezh leun a from hag a zizoleadennoù. Gortozet oc’h eno gant : 10 000 a loened, 3 bed da zizoleiñ (pavilhon ar pennaheloù, ennañ un tropad bras a vanked hag ur gwir vorskorneg varzhus, pavilhon an trovanoù, ennañ ur gouraleg kloued hag un oglenn bras-divent rinkined, hag ar pavilhon hin kerreizh ma vez bouetet ar reuniged), diskouezadegoù, filmoù, abadennoù...\nMirva Louzawouriezh Broadel :\nKentañ aozadur ar bed o'n em ouestlañ hepken da saveteiñ ar plant en arvar da vont da get. Ar Mirva, tamolodet e-kreiz traoñienn Stangalar, zo anezhañ un takad dibar, 40 hektar dezhañ, ha brudet er bed a-bezh. Dastum, mirout ha gounit a ra spesadoù rouez eus inizi ar bed a-bezh zo en arvar da vont da get.\nMirdi Broadel ar Morlu : Er rann gozh eus ar c’hastell e kavot livadurioù, kizelladurioù ha maketennoù a bep seurt o taolenniñ istor ar Morlu hag ar c’hastell. Ul lodenn eus ar weladenn a vez graet er-maez, gant ur gwel kaer war ar porzh-brezel.\nKalvar Plougastell : savet e voe goude bosenn 1598 gant donezonoù an dud. Ar c'halvar, gant e 181 dudenn bennak, a daolenn ar mareoù pennañ eus buhez Jezuz, hag int kizellet war div frizenn dreistlakaet. E-pad an Eil Brezel-bed e voe gwastet ar c’halvar abalamour da dennoù kanol. Adkempennet e voe, etre 1948 ha 1950, gant ar c’hizellour Millet, dreist-holl gant an arc’hant a oa bet degaset gant un diazezadur krouet gant un ofiser amerikan a oa bet e Plougastell-Daoulaz da vare ar vombezadeg.\nAn Tour Tangi : ur mirdi a daolenn istor Kêr Vrest. Ennañ ez eus un diskouezadeg vras a vaketennoù ha dioramaioù, anezho adsavadennoù istorel ha pourmenadennoù dre straedoù brav-iskis Brest a-raok 1939.\nMirdi an Arzoù-Kaer : evel ul lec’h eoriañ er gêr nevez, ar mirdi, digoret e 1968 er gêr adsavet, a ginnig un daolenn eus al liverezh europat etre fin ar XVIvet kantved ha kreiz an XXvet kantved. Eus ar vanieregezh d’an nevezklaselezh, Italia hag hec’h oberennoù barok zo un dave arzel e-kichen an oberennoù gall ha flandrezat ; al luskadoù nevezklasel, romantel, akademiel, a ro lec’h d’ar prantad arouezouriezh ha da skol Pont-Aven ; oberennoù Georges Lacombe, Paul Sérusier, Émile Bernard pe Maurice Denis a ro ur weledigezh skedus eus ar genedouriezh nevez-se. Gant Breizh hag ar mor pe istor ar verdeadurezh e pled e-leizh a arzourien, e-kichen un nebeud pennoberennoù evel al livadurioù « Pa vin fuzuilhet ganto » gant Yves Tanguy pe « An avalenn en he bleuñv » gant Pierre Bonnard.\nMirdi ar Sivi hag ar Glad : deuit da zizoleiñ istor marzhus ar sivi. Adakek ar mare ma oa bet degaset sivi da Vreizh gant Amédée François Frézier, betek an gounezadurioù hiziv, e vo desket pep tra ganeoc’h war ar sivi bihan leun a chug, a zegas brud da ledenez Plougastell. Kavout a reot ivez pezhioù all eus dastumad ar mirdi dre demoù labourioù ar mor, gounidigezh al lin, an arrebeuri…\nDizoloit lid ar wezenn-avaloù, zo dibar da Blougastell-Daoulaz. Ha gant ouzhpenn tri-ugent jak e vez kinniget deoc’h dilhadoù diseurt al ledenez hag o emdroadur etre 1820 ha 1960.\nPorzh bageal ar Vilin Wenn, e-kichenik Océanopolis (Kreizenn Dizoleiñ ar Meurvorioù), eo brasañ porzh Breizh gant e 1 580 plas ; modernaet e vo evit degemer eus ar gwellañ michereien ar bageerezh, obererezhioù merdeiñ hag ur greizenn genwerzhel.\nUr poull-neuial c’hoarioù : ar Spadium Parc\nAr greizenn dudi merdeiñ, savet e-kichen traezhenn ar Vilin Wenn hag ar porzh-bageal, e vo ar greizenn bouezusañ er C’hornôg (7 500 m2) gant meur a boull, ul loc’h c’hoari, lammoù-dour, ur jacuzzi, ur spa...\nDeiziadoù pennañ istor Brest :\nIIIe kantved : Savet ur c’hastellum (kamp mogeriet) gant ar Romaned. Evel-se eo bet ganet Brest…\n1593 : Brest, a oa enni 1 500 annezad, a voe lakaet e renk ar c’hêrioù gant Herri IV.\n1631 : Krouet an arsanailh gant Richelieu. Deroù diorren ar porzh hag an arme e Brest.\n1686 : Erruet kannaded rouantelezh Siam e Brest.\n1694 : Kentañ tres da derkañ Brest gant Vauban.\n1750-1751 : Savet ar galeoù gant ijinour ar Verdeadurezh Choquet de Lindu.\n1861 : Digoret kentañ pont Rekourañs d’ar monedone.\n1861-1889 : Dilezel ar Penfell a ra ar porzh-kenwerzh evit en em staliañ e poull Porstrein.\n1917-1918 : Brest, porzh-dilestrañ an Amerikaned.\n1930 : Digoret pont Plougastell.\n1940 : Erruet ar soudarded alaman e Brest (d’an 19 a viz Mezheven).\n1944 : Dieubet kêr goude ma voe lakaet sesiz warni e-pad 43 devezh (d’an 18 a viz Gwengolo).\n1945 : Krouet Brest veur dre stagañ outi ar c’humunioù stok outi : Lambezelleg, Kerbêr-Kilbignon ha Sant Mark.\n1946-1961 : Adsavet kêr hervez tresoù Jean-Baptiste Mathon.\n1974 : Krouet Kumuniezh-kêr Brest, a vod 8 kumun.\n2005 : Dont a ra Kumuniezh-kêr Brest da vezañ Brest Meurgêr ar Mor.\nBrest, ur gêr enni gouelioù hag abadennoù…a-hed ar bloaz !\nA-hed ar bloaz e vez kinniget programmoù a-zoare e Kouarz Brest, ul leurenn vroadel anezhañ abaoe 20 vloaz hag ur greizenn kendalc'hioù ; e Park ar Penfell e vez engroezioù tud o tont da welet sonadegoù (Sting, Michel Sardou, Renaud, Johnny Halliday…) en e hall 12 000 plas hag er Garenn, sal ar sonerezhioù a vremañ, e vez aozet sonadegoù evit un « touristerezh nes ».\nOuzhpenn da se, Brest Meurgêr ar Mor a bed ac’hanoc’h da zont da ouelioù a bep seurt evel :\nYaouvezhioù ar Porzh (eus an 31 a viz Gouere d’an 28 a viz Eost) : Bodet e vez hogozik 235 000 den bep bloaz war kaeoù Brest da-geñver sonadegoù digoust.\nGouel Astropolis (eus an 13 d’ar 17 a viz Eost) : evit lidañ 20 vloaz al luskad Rave e vo kinniget ur programm bras er gouel-se er bloaz-mañ, gant 4 devezh gouestlet d'ar sonerezh elektronek, a vo o tasseniñ e pep lec’h e kêr, hag evit klozañ e vo aozet un abadenn veur e Maner Keroual.\nGouel Europat ar Filmoù Berr (eus an 8 d’ar 16 a viz Du) : 50 film berr, dibabet e-touez ouzhpenn 2 000 oberenn a zeu eus ar 27 bro zo en Unaniezh Europa, a vo kinniget er gouel-se ha gant-se e c’haller diskoachañ sevenerien warc’hoazh.\nHag erfin, e 2008, e oa bet aozet :\nTro Frañs : loc’het eus Brest d’ar 5 a viz Gouere.\nGouel etrebroadel ar Mor (eus an 11 d’ar 17 viz Gouere) : ar gouel, a vez aozet bep pevar bloaz, a oa bet bodet ennañ 2 000 a ouelierioù mojennel hag ouzhpenn 700 000 a vartoloded ha tud entanet gant ar mor. Abadennoù a-vil-vern a oa bet kinniget (gweladenniñ bagoù, dibunadegoù noz, arvestoù piroteknik…).\nAR RAKTRESOÙ BRAS\nPorzh-bageal ar C’hastell :\nGraet en deus ar Morlu Broadel an dilez eus ul lodenn eus e borzh-mor gant kêr Vrest a-benn krouiñ « Porzh ar C’hastell ». Gant ar 575 plas a vo e traoñ ar c’hastell e c’hallo ar vageerien porzhiañ e kreizig-kreiz kêr. Gant un hir a vali hag ur poull evit an abadennoù e vo degemeret an abadennoù mor bras.\nKrouidigezh ur c’harter : ar Gapusined\nKrouet e vo ur c’harter 100 000 m2 nevez, el lec’h ma vo kinniget tiez-annez, burevioù ha stalioù-kenwerzh, el lodenn « istorel » eus kreiz-kêr. Ur brav a raktres, gant ur gwel kaer war ar porzh-brezel. E fin 2012 e e tlefe bezañ peurechuet al labourioù kempenn. Pemp karter eus kêr a vo adkempennet ha lakaet diouzh rouedad da zont an tramgarr.\nReveulzi an tramgarr\nAn doare treuzdougen-se, arnevez ha diouzh an engouestl evit an diorren padus, a zlefe bezañ prest da vont en-dro e-kreiz 2012. En em astenn a ray ar rouedad a-hed 14,7 km eus reter da gornôg kêr ha dre 25 arsav e tremeno an tramgarr.\nGERIOÙ AR PEMDEZ E BREZHONEG...\nKarout : Aimer : / Long : Hir / Année : Bloaz Madame : Itron / Aujourd’hui : Hiziv / Main : Dorn\nAu revoir : Kenavo / Maintenant : Bremañ\nBateau : Bag / Maison : Ti / Beaucoup : Kalz / Mer : Mor\nBeurre : Amann / Merci : Trugarez / Bienvenue : Degemer mat / Mère : Mamm\nBlanc : Gwenn / Mois : Miz / Bois : Koad / Monsieur : Aotrou\nBon : Mat / Nez : Fri / Bonjour : Demat / Noir : Du\nBretagne : Breizh / Non : Nann / Chaud : Tomm / Nuit : Noz\nCidre : Chistr / Œil : Lagad / Crêpes : Krampouezh / Pain : Bara\nKroaz : Croix, calvaire / Pays : Bro / Déjeuner : Lein / Père : Tad\nDemain : Warc’hoazh / Petit : Bihan / Dimanche : Sul / Pierre : Maen\nDîner : Koan / Plat : Meuz / Dix : Dek / Pointe : Beg\nEau : Dour / Port : Porzh / Encore : Adarre / S’il vous plaît : Mar plij\nEnfant : Bugel / Soleil : Heol / Été : Hañv / Table : Taol\nFeu : Tan / Temps : Amzer / Grand : Bras / Terre : Douar\nGrand-mère : Mamm-gozh / Tête : Penn / Grand-père : Tad-kozh / Vent : Avel\nJeune : Yaouank / Vieux : Kozh / Joli : Koant / Ville : Kêr\nJour : Deiz / Vrai : Gwir\nGant ar Gwenn e vez aroueziet ar broioù ma vez graet gant ar brezhoneg : Leon, Treger, Kerne ha Gwened. Gant an Du e vez aroueziet ar broioù, ma vez graet gant ar galleg : Sant-Maloù, Dol, Naoned, Roazhon, Pentevr. Erminigoù a zegas da soñj eus duged Breizh.\nNos documentsPlan touristique 2017\tVotre séjourDes idées hors territoireVos idées week-endRéservation en ligneWeekends, séjoursActivités, loisirsVisites guidéesBalades en merBons cadeaux\tContactsLiensMentions légales\tLocation vacances Brest


Ag er Sacremanteu - Wikimammenn\nAg er Sacremanteu\nE ti J.M. GALLES, 1790 (pp. 321-324).\n◄ Ag en huéhvèt Gourhæmèn Ag er Sacremanteu Ag er Sacremand a Vadiènd ►\nDoué en dès diazéét é Di ar seih pilèr.\nAg er Sacremanteu.\nUR Sacremand e zou ur merche sansibl en dès Jesus-Chrouist instituét eit hur santefiein. Ur merche sansibl, de larèt-è, un dra, un action e gouéh idan er squêndeu, hac e senéfi ur hræce invisibl e zou reit d’en hani e receu er Sacremant. Par-exampl, ér Vadiènd ni e uél en deur hac action er Belêg péhani e vadè ; ni e gleu er péh é lar ; chetui mercheu sansibl. En deur, en action hac er honzeu-ze e senéfi é ma purifiét inean en hani e vadèèr ag er péhet originel, hac é ma deit de vout croaidur de Zoué ha d’en Ilis ; chetui ur hræce ne uélamb quet. Ur merche... en dès Jesus-Chrouist instituét. N’en dai quet rét boud abil eit goud n’en dès meit Doué e eèll instituein Sacremanteu : rac n’en dès meit Doué e eèll rein d’ur merche sansibl en nærh hac er vertu de laquad ur hræce surnaturel én un inean. Anfin ur merche sansibl... instituét eit hur santefiein : de larèt-è, eit hur rantein agréabl, pé agréaploh de Zoué. Bout-ç’ou Sacremanteu péré e rantt mab-dén agréabl de Zoué, èl er Vadiènd hac er Bénigèn, én ur rein dehou er vuhé a hræce n’en doai quet quênt ; rac-ce en ou hanhuér Sacremanteu er-ré varhue dré er péhet. Bout-ç’ou Sacremanteu-aral péré e rantt mab-dén agréaploh de Zoué, dré ma crésquant ha ma fonnant én é inean er græce en doai deja : hac er-ré-ze e hanhuér Sacremanteu er-ré vihue, de larèt-è, rèd-è boud ér stad a hræce Doué eit ou receu.\nBout-ç’ou seih-Sacremant : er Vadiènd, er Gonfirmation, er Sacremand ag en Autær, er Bénigèn, en Nouyèn, en Urh hac er Briedereah. Er Sacremanteu-ze e zou èl qùel liès a riolèn dré béré é rid ar-n’amb er mériteu infini a Varhue hac a Bassion hur Salvér. Ol é touguant guet-t’ai deu-éffæd. De guettan, ind e laq én inean er græce santefius, pé ur hrésquance ag er græce santefius : d’en eil, ur græce e hanhuér sacramantel, de larèt-è, propr de bep Sacremant. Rac-ce er Vadiènd hur groa Crechénion ; er Gonfirmation hur groa Crechénion parfæt ; er Sacremand ag en Autær e vag hun inean ; er Bénigèn e uella d’hur hlinhuedeu spirituel ; en Nouyèn hur secour de verhuel erhad ; en Urh e ra Bugulion d’en Ilis ; hac er Briedereah e bourvæ sujité dehi.\nBout-ç’ou tri ag er Sacremanteu-ze n’eèllant quet bout receuét istroh eid ur uéh ér vuhé : er Vadiènd, er Gonfirmation hac en Urh ; rac ma touguant én inean un drivèd éffæd e hanhuér caractær ; de larèt-è, ur certæn qualité spirituel péhani-zou imprimét én inean ha péhani ne vou jamæs diverchét. Dré-ze e vou difforhét én ihuern er-ré en dou receuét er Sacremanteu-ze, doh er-ré n’ou dou quet ou receuét. Pebèh méh eit-t’ai ! Remerquet : en hani e receu unan-benac ag er Sacremanteu-men hemb en dispositioneu necessær, ne receu quet er græce ag er Sacremant ; mæs ean e receu er haractær, meit ne vou quet en drespèt tehou en en dou ean receuét. Rac-ce unan e receu er Vadiènd en drespèt d’é galon, ne receu quet er haractær ag er Vadiènd.\nN’en dai quet a santeleah nac a véritt er Belêg, pé en hani e ra er Sacremant, e tènn er Sacremanteu ou nærh hac ou vertu : mæs a vériteu infini Jesus-Chrouist péhani en dès ind instituét, eit pourvæein de zobérieu spirituel en Ilis, ha peb-Fidel é particuliér. Rac-ce ne vern hac ean e vou santel pé péhour en hani ou ra, er Sacremand en dès perpet é éffæd, mar er receuér guet en dispositioneu necessær. Mæs en hani e ra ur Sacremand ér stad a béhet marvel, (meit-ha necessité e vehai) e gommèt ur péhet nehué, rac ma profan un dra santel.)\nAdtapet diwar « https://br.wikisource.org/w/index.php?title=Ag_er_Sacremanteu&oldid=83218 »\nKemmoù diwezhañ degaset d'ar bajenn-mañ d'an 5 Gen 2016, da 19:17.